Kelantan FC gagal kejutkan PJ City
Oleh MOHD. FITRIE MUHAMAD

13 Mac 2022, 11:18 pm
PETALING Jaya City terpaksa bekerja keras sebelum berjaya mengesahkan kemenangan 2-1 ke atas Kelantan FC pada aksi pusingan pertama Piala FA di Stadium Majlis Bandaraya Petaling Jaya, sebentar tadi.
Walaupun PJ City hadir selaku wakil Liga Super, The Red Warriors langsung tidak gentar sebaliknya berjaya tampil aksi agresif hingga meletakkan tuan rumah dalam situasi sukar.
Bagaimanapun, Kelantan seharusnya menyalahkan diri sendiri selepas sering mempersiakan banyak peluang terhidang.
Terdahulu, permainan seimbang dipamerkan kedua-dua pasukan dengan gerakan Kelantan lebih tertumpu kepada Kerven Belfort dan Natanael Siringo Ringo.
Minit ke-18, bintang import baharu pelawat, Fadel Antar membuka akaun jaringannya untuk meletakkan Kelantan di depan namun kedudukan itu sekadar bertahan enam minit sebelum Darren Lok meledak gol penyamaan buat PJ City.
PJ City dan Kelantan terus mengatur gerakan sebaliknya tiada tambahan gol mampu dihasilkan.

Bersambung babak kedua, pelawat jelas pasukan yang lebih baik ketika PJ City lebih banyak berkampung di kawasan sendiri.
Memasuki minit ke-60, tuan rumah makin berani bergerak ke depan dan beberapa kali berjaya memaksa pertahanan Kelantan bekerja keras.
Minit ke-74, Belfort mempersiakan peluang terbaik untuk kembali meletakkan Kelantan di depan apabila tampanannya sekadar singgah di sisi jaring gol PJ City.
Selang lima minit kemudian, PJ City akhirnya memperoleh gol kedua menerusi Rames Perumal.
Di Stadium Negeri, Sarawak United ‘berkenduri’ gol apabila membelasah Ultimate FC 7-0.
Kesemua gol tuan rumah dijaringkan Boris Kok pada minit ke-9, Uche Agba (m-50, m-71) Shamie Iszuan (m-57), Ahmad Khairil Anuar (m-72), Zharmein Ashraf (m-80) dan Francis Kone (m-85). -KOSMO! ONLINE.


JDT belasah BRM FC 10-0
Oleh MOHAMAD FAIZAL HASHIM

13 Mac 2022, 10:54 pm
ISKANDAR PUTERI – Johor Darul Ta’zim (JDT) membuktikan juara Liga Super itu terlalu kuat buat pasukan Liga M3, BRM FC apabila mudah menewaskan lawan 10-0 pada aksi Piala FA, malam tadi.
Perlawanan yang berlangsung di Stadium Sultan Ibrahim itu menyaksikan skuad Harimau Selatan berjaya meledak tiga gol ketika permainan berusia 20 minit.
Pasukan tuan rumah tidak menunjukkan tanda-tanda untuk memperlahankan rentak permainan apabila terus menggasak skuad bimbingan Ahmad Fairuz Mohd. Yunus untuk mengukuhkan cengkaman.
BRM yang mempunyai peluang untuk mendapatkan gol saguhati pada babak akhir perlawanan terpaksa gigit jari setelah sepakan penalti Fitri Omar diselamatkan penajaga gawang JDT Haziq Nadzli.-KOSMO! ONLINE.


Tubuh pasukan khas bincang isu pertukaran agama
Oleh WAT KAMAL ABAS

13 Mac 2022, 7:32 pm
TAIPING – Satu pasukan pemantauan khas bakak ditubuhkan bagi membincangkan dengan teliti isu pertukaran agama membabitkan ibu bapa yang bukan beragama islam.
Menteri Di Jabatan Perdana Menteri (Hal Ehwan Agama), Datuk Idris Ahmad berkata, ia akan ditubuhkan dalam kumpulan kecil melibatkan petugas Jabatan Kebajikan Islam Malaysia (Jakim).
“Kita nak fikirkan bagaimana cara selesaikan perkara seumpama itu sekiranya ada berlaku lagi pada masa hadapan.
“Sebelum ini kita telah mengadakan perjumpaan dan perbincangan bersama para mufti dan pakar undang -undang,” katanya sidang akhbar selepas menyampaikan hadiah kepada pemenang Pertandingan Futsal Piala Datuk Haji Idris Ahmad di Kamunting di sini hari ini.
Menurut beliau, perlu ada pasukan yang lebih kecil supaya isu itu dapat dipantau dan dibincangkan dengan lebih dalam.
“Isu pertukaran agama tidak perlu dibincangkan oleh pihak yang tidak berkaitan terutamanya orang politik kerana ia akan mengeruhkan keadaan.

“Pihak bertanggungjawab tidak akan lepas tangan supaya jalan penyelesaian dapat dimuktamadkan,” katanya. KOSMO! ONLINE.


Lelaki temui batu meteorit didakwa bernilai RM546,899
Oleh KOSMO!

13 Mac 2022, 9:30 pm
LONDON – Seorang lelaki dari Britain dilaporkan menemui seketul batu meteorit seberat 1.02 kilogram yang didakwa mampu mencecah nilai sehingga £100,000 (RM546,899), lapor akhbar The Sun semalam.
Tony Whilding, 38, dari bandar Wrexham, Wales Utara menemui batu itu di sebuah ladang selepas memburunya selama 18 bulan. Dia memulakan pencariannya selepas sebiji bebola api menembusi rumahnya dan hilang.
“Saya berada di taman belakang rumah sambil menghisap rokok pada tengah malam apabila melihat langit menyala di atas kepala. Saya mendongak lalu melihat bebola api terbang rendah dengan dua jejak asap yang berpusar.
“Ia menjadi lebih terang apabila menghampiri rumah saya kira-kira dua kali ganda ketinggiannya. Ia sangat rendah, jika anda tendang bola ke udara, ia akan mencapainya.
Tambah Whilding, apabila meteorit berkenaan melintasi rumahnya, ia hilang dalam beberapa saat dengan hanya meninggalkan jejak asap.
Lelaki tersebut dilaporkan akan membawa batu itu kepada pakar bagi memastikan nilainya. – AGENSI


Dua maut diserang unta naik minyak
Oleh KOSMO!

13 Mac 2022, 8:30 pm
OBION, TENNESSEE – Dua lelaki di negeri Tennessee, Amerika Syarikat terbunuh selepas seekor unta di sebuah zoo dilaporkan mengamuk dalam kejadian yang berlaku pada petang Khamis lalu, lapor portal berita MailOnline semalam.
Pejabat Sherif Daerah Obion memaklumkan telah menerima laporan mengenai seekor unta yang melarikan diri dan menyerang orang ramai di Shirley Farms di Obion.
Menerusi audio yang diperoleh program berita CBS News, dua panggilan kecemasan telah dibuat berhubung serangan oleh seekor unta.
Sejurus pegawai tiba di tempat kejadian, dua mangsa ditemui dalam keadaan tidak sedarkan diri dan dalam masa sama, unta berkenaan masih terlepas.
Haiwan itu kemudian ditangkap untuk menjamin keselamatan orang awam di kawasan kejadian, kata pihak berkuasa.
Menurut seorang wartawan dari News Channel 5, Nick Beres, dia diberitahu oleh ahli keluarga kepada salah seorang mangsa bahawa mereka cuba membantu menangkap haiwan itu tetapi gagal.

“Seekor unta dewasa boleh memuatkan kepala, lengan, kaki atau badan anda di dalam mulutnya.
“Haiwan itu cukup kuat untuk menyerang tangan dan kaki manusia lalu menendang ke depan dan belakang. Unta akan melakukan gabungan aksi itu sambil melutut untuk memijak anda,’’ jelas seorang pakar unta kepada Beres.  – Agensi


Penularan varian Delta di Hong Kong berpunca daripada hamster
Oleh KOSMO!

13 Mac 2022, 6:30 pm
HONG KONG – Satu kajian yang dijalankan di Hong Kong mendapati asal usul penularan varian Delta yang berlaku di bandar itu pada Januari lalu adalah berpunca daripada hamster-hamster yang diimport, lapor laman berita Wion News semalam.
Kajian dijalankan oleh Universiti Hong Kong (HKU) bersama Jabatan Pertanian, Perikanan dan Pemuliharaan itu mendedahkan bahawa hamster dari Syria menjadi punca penularan varian Delta dua bulan lalu.
Mereka mendapati lebih separuh daripada 28 ekor hamster Syria yang diimport ke bandar itu dari kedai haiwan peliharaan di daerah Causeway Bay telah menunjukkan tanda-tanda jangkitan Covid-19. Ujian penjujukan genom mendedahkan haiwan-haiwan itu telah dijangkiti pada Oktober lalu.
Para penyelidik kelmarin meminta lebih banyak kawalan ke atas haiwan import selepas mendapati hamster boleh dijangkiti dan menyebarkan Covid-19.
“Penemuan ini menunjukkan bahawa SARs-Cov-2 mungkin menular ke haiwan lain tanpa disedari. Ia menyediakan ruang untuk virus itu menyesuaikan diri dan kembali kepada manusia,’’ kata laporan itu.
Pada Januari lalu, sebanyak 2,000 ekor hamster import telah dimusnahkan selepas pihak berkuasa Hong Kong percaya jangkitan Covid-19 daripada haiwan kepada manusia telah membawa kepada penularan di itu. – Agensi


Wanita rugi RM150,000 rumah dipecah masuk
Oleh FITRI HAZIM

13 Mac 2022, 5:05 pm
KUALA LUMPUR – Seorang wanita terpaksa menanggung kerugian besar berjumlah RM150,000 selepas rumahnya dipecah masuk di Jalan Kampung Pasir, di sini Isnin lalu.
Difahamkan, mangsa yang berusia 37 tahun dimaklumkan oleh suaminya melalui panggilan telefon mengenai kejadian dan pengadu bergegas pulang ke rumah serta mendapati mangga yang dipasang di pintu grill telah hilang dan tingkap di dalam bilik air kediamannya dalam keadaan terbuka.
Ketua Polis Daerah Brickfields, Asisten Komisioner Amihizam Abdul Shukor berkata, hasil pemeriksaan lanjut mendapati beberapa harta benda milik mangsa hilang termasuk beg tangan berjenama, pelbagai jam tangan berjenama, peralatan elektronik, komputer riba dan barangan kemas.
“Turut dilaporkan hilang wang tunai berjumlah RM100,000, dengan jumlah keseluruhan kerugian dianggarkan mencecah RM150,000.
“Sebaik menyedari kejadian kes pada 7 Mac lepas pada kira-kira pukul 4.50 petang, mangsa yang berusia 37 tahun telah membuat laporan polis pada pukul 6.14 petang,” katanya dalam satu kenyataan di sini hari ini.
Menurutnya, sepasukan polis daripada Ibu Pejabat Polis Daerah (IPD) Brickfields telah membuat tangkapan ke atas tiga suspek pada pukul 3.15 pagi semalam.

“Dua suspek merupakan lelaki tempatan berumur 31 dan 40 tahun serta perempuan tempatan berumur 35 tahun.
“Salah seorang daripada tiga suspek yang ditangkap mempunyai 23 rekod jenayah atas pelbagai kesalahan jenayah dan dadah,” jelasnya.
Tambahnya, pihak polis juga turut merampas barangan kes seperti, sembilan utas jam tangan berjenama, seutas rantai leher, sebuah kenderaan jenis Honda Accord bersama serangkai kunci dan sebuah jenis motosikal Yamaha jenis Y15ZR berserta kunci motosikal.
“Kes disiasat di bawah Seksyen 457 Kanun Keseksaan,” ujarnya. – KOSMO! ONLINE


Tanah Runtuh: Penduduk gusar berlaku gelongsoran tanah baharu
Oleh NOR AZIAH MAT NOH

13 Mac 2022, 4:48 pm
AMPANG – Insiden gelongsoran tanah baharu berlaku di lokasi tanah runtuh di Taman Bukit Permai 2 pukul 7 petang semalam mengundang kebimbangan penduduk berhampiran yang terpaksa mengosongkan rumah dalam jangka waktu lama.
Hasil tinjauan Kosmo! mendapati penduduk di sini dilihat mula mengosongkan kediaman mereka selepas insiden gelongsoran tanah terbaharu yang berlaku semalam selepas kejadian tanah runtuh pada Khamis lalu.
Menurut salah seorang penghuni kediaman terbabit, Azril Sham Mohamad, 50 berkata, dia telah berpindah dari rumah pada Khamis lalu namun datang setiap hari untuk mengambil barangan serta mengemas pakaian.
“Saya memilih untuk tinggal di hotel dan mula mencari rumah sewa hari ini bagi menjimatkan kos selain persiapan supaya dapat tinggal lebih lama ekoran kerja pembaikan sedang dijalankan.
“Keluarga dan saya sedar akan kewujudan pusat pemindahan sementara (PPS) namun berasa tidak selesa kerana bimbang penularan Covid-19 di pusat terbabit.
“Selain itu, keadaan cuaca mendung serta hujan dikhuatiri mencetuskan gelongsoran tanah yang boleh menjejaskan kawasan rumah,” ujarnya kepada Kosmo! ketika ditemui hari ini.

Walaubagaimanapun, kebanyakan penghuni kediaman yang tinggal kira-kira 50 hingga 100 meter dari lokasi kejadian masih tinggal di rumah masing-masing.
Sementara itu, Pegawai Daerah Hulu Langat, Dr. Ani Ahmad dalam satu kenyataan memaklumkan satu pusat pemindahan sementara (PPS) dibuka di Dewan MPAJ Cheras Baru bagi membantu penduduk di Jalan Permai 1 dan Taman Bukit Permai yang diarahkan berpindah, di sini malam tadi.
“Sehingga kini Jabatan Kebajikan Masyarakat (JKM) memaklumkan belum menerima penduduk yang mendaftar untuk menginap di PPS yang dibuka itu,” katanya.
Dalam pada itu, beliau memberitahu sebarang bentuk tindakan lanjut melibatkan insiden tanah runtuh di kawasan terbabit akan dibincangkan esok.
“Laporan pasukan teknikal berhubung keselamatan cerun dan kestabilan tanah di lokasi kejadian akan dibentangkan esok oleh agensi teknikal berkaitan,” ujarnya. – KOSMO! ONLINE


PRU15, tidak hanya bersandar jerit pekik kumpulan kecil
Oleh ZULKIFLI MANZOR

13 Mac 2022, 7:17 pm
PETALING JAYA – Pilihan Raya Umum Ke-15 (PRU15) tidak boleh diadakan hanya berdasarkan jerit pekik sekumpulan kecil penyokong Barisan Nasional (BN) yang sedang dalam euphoria kemenangan Pilihan Raya Negeri (PRN) Johor.
Ketua UMNO Bahagian Ketereh, Tan Sri Annuar Musa berkata, PRU bukan perkara kecil apatah untuk membubarkan sebuah kerajaan yang sedang memerintah dengan mandat daripada hampir seluruh ahli Dewan Rakyat.
“Kebetulan pula Perdana Menteri, Datuk Seri Ismail Sabri Yaakob mewakili parti minoriti (UMNO) dalam parlimen.
“Kerajaan sedia ada bukan kerajaan satu parti. Justeru perbincangan dalam kerajaa wajib diambil kira. Selain itu peraturan dan peruntukan dalam Perlembagaan juga wajib diambil kira,” katanya dalam satu hantaran di Facebook hari ini.
Semalam laungan “bubar Parlimen” bergema di perkarangan bilik gerakan Barisan Nasional (BN) selepas keputusan tidak rasmi menunjukkan BN menang PRN Johor dengan majoriti besar.
Annuar yang juga Menteri Komunikasi dan Multimedia seterusnya mengingatkan, berbanding PRU pimpinan UMNO Melaka dan Johor tahu kesiapsiagaan mereka apabila PRN mahu diadakan.

Menurut beliau, mereka boleh bersandarkan sokongan serta dokongan ibu pejabat UMNO dan lebih besar lagi daripada Perdana Menteri, Menteri, Timbalan Menteri, Ketua Agensi, Menteri Besar dan Ketua Bahagian.
“Jentera ini tidak terlawan oleh mana mana parti apa lagi dengan kekuatan daripada Perdana Menteri dan kerajaan itu sendiri. Dalam PRU situasi ini tidak akan berlaku. Semua kawasan sibuk menjaga kawasan masing masing.
“Sekiranya persiapan terutama sumber dan kewangan tidak mencukupi seluruh jentera lumpuh. Dalam PRN Johor terdapat kawasan daif bekalan, tiada komputer riba tiada modem, malah sistem SMPR ibu pejabat parti gagal berfungsi pada hari mengundi,” katanya.
Beliau turut mengingatkan, tarikh pembubaran Dewan Rakyat mesti menjadi rahsia besar parti memerintah dan menjadi hak budi bicara Perdana Menteri.
“Pucuk pimpinan tertinggi parti (UMNO) harus berbincang dengan teliti dan boleh memberi pandangan kepada Perdana Menteri,” katanya.
Beliau menambah, Perdana Menteri perlu juga prihatin kepada sentimen rakyat dan di Melaka dan Johor sentimen rakyat mendokong keputusan negeri justeru mereka memberi undi.
‘Di pusat sentimen ini perlu di teliti. Sekiranya berbuat sesuatu lain dari sentimen rakyat mereka akan memberi reaksi melalui peti undi.
“Saya bersetuju masa sudah tiba masa untuk persiapan PRU dibuat. Bila tarikhnya terserah kepada budi bicara Perdana Menteri setelah berunding dengan Majlis Kerja Tertinggi (UMNO).
“Yang pasti BN perlu benar benar bersedia dan di saat rakyat majoritinya bersama kita. Buat masa ini ada baiknya kita teliti dulu semua perkara,” katanya.
Dalam hantaran berlainan, beliau berkata, masa yang sesuai untuk PRU15 apabila UMNO berjaya menyatukan saf politik orang Melayu agar tidak terjun dalam suasana bercerai berai.
“Tertubuhnya UMNO adalah dengan tujuan menyatupadukan kekuatan orang Melayu,” katanya. – KOSMO! ONLINE.


Lelaki dakwa dikunjungi pegawai penyiasat makhluk asing
Oleh KOSMO!

13 Mac 2022, 7:30 pm
LONDON – Pegawai-pegawai kerajaan Britain didakwa secara rahsia sedang mengumpulkan data mengenai kebarangkalian terdapat penemuan berkaitan makhluk asing, lapor akhbar Daily Star semalam.
Seorang individu memberitahu Daily Star bahawa dia dikunjungi dua pegawai kerajaan selepas melaporkan terlihat kelibat sebuah objek terbang tidak dikenali (UFO) kepada polis.
Lelaki itu enggan mendedahkan identitinya kerana bimbang sesuatu akan berlaku kepada keluarganya selepas mendakwa dia dilawati oleh lelaki menyerupai ejen risikan makhluk asing seperti dalam filem Men in Black.
“Saya melihat bola berwarna oren gelap di langit. Pada mulanya saya fikir ia adalah helikopter atau pesawat yang bermasalah. Tetapi, ia tidak jatuh ke tanah, sebaliknya hanya berlegar-legar di udara.
“Saya agak terkejut dan keliru. Saya fikir ia adalah UFO. Saya pulang ke rumah dan mencari laman web untuk melaporkan penampakan UFO tetapi gagal, lalu menghubungi polis,’’ jelasnya.
Menurutnya, dua lelaki yang mengatakan bahawa mereka adalah pegawai kerajaan tiba di rumahnya kira-kira 10 hari kemudian untuk mendapatkan maklumat berkenaan perkara itu.

Penyiasat UFO kerajaan Britain, Nick Pope bagaimanapun telah menafikan khabar angin mengenai siasatan oleh Kementerian Pertahanan berkaitan UFO. – Agensi


83 tahanan POCA diberkas dalam tempoh tiga bulan
Oleh ROHANA MOHD. NAWI

13 Mac 2022, 5:10 pm
KOTA BHARU – Kementerian Dalam Negeri (KDN) telah mengeluarkan perintah penahanan terhadap 83 individu yang melakukan kesalahan di bawah Akta Pencegahan Jenayah 1959 (POCA) dalam tempoh tiga bulan tahun ini.
Ahli Lembaga Pencegahan Jenayah KDN, Datuk Khalil Azlan Chik berkata, mereka yang ditahan terdiri daripada penagih dadah terbabit dengan jenayah rompakan untuk mendapat bekalan dadah.
Menurutnya, kesemua individu yang ditahan itu berusia antara 18 hingga 70-an tahun itu bermula Januari sehingga Mac tahun ini.
“Daripada jumlah itu, seramai 12 individu dikenakan perintah tahanan manakala 71 lagi dikenakan perintah pengawasan di seluruh negara.
“Individu yang dikenakan perintah tahanan berkenaan merupakan penagih yang melakukan rompakan atau samun bersenjata. Mereka dipercayai menggunakan hasil rompakan itu untuk membeli dadah. Selain itu, ada individu yang melakukan jenayah kekerasan termasuk mencuri kenderaan dan lembu,” katanya.
Beliau berkata demikian pada sidang akhbar selepas merasmikan Balai Polis Melor di sini hari ini.

Mengulas lanjut, Khalil Azlan memberitahu, seramai 1,190 individu membabitkan pelbagai kesalahan ditahan di bawah POCA dengan 286 individu dikenakan perintah tahanan manakala 904 dikenakan perintah pengawasan sepanjang tahun lalu.
Menurutnya, sehingga kini, seramai 127 individu kecuali Sabah dan Sarawak sedang menjalani perintah tahanan serta pengawasan di Kelantan.
“Individu yang menjalani penahanan di bawah akta tersebut membolehkan seseorang ditangkap dan ditahan tanpa bicara bagi tempoh sehingga dua tahun.
“Negeri yang paling ramai ditahan di bawah POCA adalah Selangor, Wilayah Persekutuan, Johor dan Pulau Pinang. Mereka yang ditahan akan ditempatkan di Simpang Renggam di Johor, Bentong (Pahang), Pokok Sena (Kedah) dan Bintulu (Sarawak),” katanya. – KOSMO! ONLINE


Remaja bantu tunda motosikal kawan maut di LPT2
Oleh NIK NUR IZZATUL HAZWANI NIK ADNAN

13 Mac 2022, 7:22 pm
DUNGUN – Niat baik seorang pekerja sebuah kilang getah membantu menunda motosikal rakannya yang rosak bertukar tragedi apabila dia maut dilanggar sebuah kereta di Kilometer 365.4 Lebuh Raya Pantai Timur 2 (LPT 2) berhampiran Bukit Besi di sini hari ini.
Mangsa, Muhammad Rasul Mustaqim Azlee Allvin, 17, menghembus nafas terakhir setelah kira-kira dua jam menerima rawatan di Unit Rawatan Rapi (ICU), Hospital Dungun di sini.
Ketua Polis Daerah Dungun Superintendan Baharudin Abdullah berkata, sewaktu kejadian, mangsa sedang menunda motosikal rakannya yang rosak terbabit bersama seorang kawan lain di lokasi kejadian.
Beliau berkata, mereka termasuk Muhammad Rasul Mustaqim yang menunggang motosikal Yahama LC135 dikatakan dalam perjalanan pulang ke yang berasal dari Kampung Sungai Timun, Rembau, Negeri Sembilan dari Kuala Terengganu.
“Sewaktu tiba di lokasi kejadian pada pukul 10 pagi, mangsa yang berada di sebelah kanan dikatakan tiba-tiba gagal motosikalnya lalu terjatuh ke tengah lebuh raya.
“Sebuah kereta Perodua Myvi yang dipandu seorang jurutera berusia 30 tahun tidak sempat mengelak lalu melanggar mangsa,” katanya ketika dihubungi Kosmo! di sini hari ini.

Baharuddin berkata, Muhammad Rasul Mustaqim yang cedera parah pada bahagian badan dikejarkan ke Hospital Dungun.
Tambah beliau, mangsa kemudiannya disahkan meninggal dunia pada pukul 12 tengah hari. – KOSMO! ONLINE.


Rusia serang Kiev dari dua arah bertentangan
Oleh KOSMO!

13 Mac 2022, 5:30 pm
KIEV – Tentera Rusia dilaporkan cuba menyerang Kiev dari dua arah bertentangan iaitu di sempadan timur laut dan barat laut Ukraine, lapor akhbar The Sun semalam.
Askar Vladimir Putin itu dikatakan telah menduduki sebahagian besar bandar-bandar pinggir laut Ukraine dengan kenderaan-kenderaan askar serta menubuhkan pusat-pusat pemeriksaan.
Orang awam pula telah melarikan diri ke bandar Kiev ekoran pertempuran sengit berlaku di kawasan-kawasan sekitar seperti Hostomel, Bucha and Irpin.
Menurut laporan, tentera Putin kini berada hanya kira-kira 24.14 kilometer dari bandar Kiev ketika rakyat Ukraine terus meninggalkan rumah mereka.
Roket-roket Rusia pula dilaporkan telah memusnahkan pangkalan udara Ukraine yang terletak berhampiran sebuah bandar di Kiev.
Siren udara berbunyi di seluruh ibu negara itu dengan laporan letupan berlaku di bandar-bandar strategik seperti Dnipro, Mykolaiv, Nikolaev dan Kropyvnytskyi.

Di tengah-tengah perkembangan tersebut, Presiden Ukraine, Volodymyr Zelenskyy menegaskan bahawa Rusia boleh menawan Kiev hanya apabila ia dimusnahkan. – Agensi


BN kemuka petisyen DUN Bukit Batu
Oleh ASLIZA MUSA

13 Mac 2022, 5:46 pm
SUNGAI SIPUT – Barisan Nasional (BN) akan mengemukakan petisyen pilihan raya bagi Dewan Undangan Negeri (DUN) Bukit Batu ke Mahkamah Tinggi ekoran calonnya daripada MIC tewas dengan majoriti kecil.
Presiden MIC, Tan Sri SA Vigneswaran berkata, petisyen bagi tujuan kiraan semula itu juga dibuat berikutan jumlah undi rosak bagi DUN berkenaan terlalu tinggi iaitu lebih 600 kertas undi.
Katanya, jumlah kertas undi rosak itu mengatasi undi majoriti yang diperolehi calon PKR, Arthur Chiong Sen Sern sebanyak 137 undi.
“Saya diberitahu, lebih 600 undi rosak dan kita telah pun membuat bantahan tetapi difahamkan bantahan itu perlu dibuat mengikut saluran-saluran tertentu.
“Jadi, kita akan membuat rayuan kepada mahkamah supaya kita boleh memastikan pengiraan undi itu dibuat secara betul,” katanya ketika ditemui pada Majlis Penyampaian bantuan Tabung Pendidikan India Negeri Perak di pejabat BN Sungai Siput di sini hari ini.
Pada Pilihan Raya Negeri (PRN) Johor semalam, Sen Sern memenangi kerusi berkenaan dengan 9,439 undi menewaskan calon MIC, S. Suppayah yang memperoleh 9,302 undi.

Mengulas kemenangan BN yang berjaya membentuk kerajaan baharu selepas menang dua pertiga pada PRN Johor, Vigneswaran berkata, kemenangan tersebut merupakan bukti pengiktirafan rakyat negeri itu kepada calon BN.
Malah katanya, undi kaum India kepada BN juga dilihat semakin meningkat dan bukan hanya sekadar retorik. – KOSMO! ONLINE.


Hampir seluruh negara alami cuaca buruk malam ini
Oleh FITRI HAZIM

13 Mac 2022, 6:42 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir di seluruh negara kecuali negeri Melaka dan Negeri Sembilan yang dijangka akan berlaku sehingga pukul 8 malam ini.
MetMalaysia dalam kenyataan di Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Perlis, Pulau Pinang dan Kuala Lumpur ke semua kawasan di negeri itu bakal alami ribut petir serta hujan lebat.
“Di Kedah kawasan pula yang terlibat adalah Langkawi, Kubang Pasu, Kota Setar, Pokok Sena, Padang Terap, Kulim dan Bandar Baharu manakala di Johor hanya tertumpu di kawasan Johor Bahru.
“Sementara itu, amaran sama turut dikeluarkan di kawasan Kerian, Larut, Matang dan Selama, Manjung, Bagan Datuk dan Hilir Perak di negeri Perak,” kata kenyataan itu.
Kata MetMalaysia, kawasan yang dijangka dilanda ribut petir di Kelantan adalah di Jeli, Tanah Merah dan Kuala Krai manakala di Terengganu pula, kawasan terlibat adalah di Besut.

“Keadaan cuaca buruk juga diramalkan berlaku di negeri Pahang melibatkan kawasan di Jerantut sementara di Selangor membabitkan kawasan Kuala Selangor, Hulu Selangor, Klang, Gombak dan Petaling,” ujarnya.
Tambahnya, keadaan cuaca buruk juga diramal berlaku di Sarawak, melibatkan kawasan Kapit (Belaga), Miri (Miri dan Marudi) dan Limbang sementara di Sabah tertumpu pada kawasan Pedalaman (Sipitang, Tenom, Beaufort) dan Pantai Barat (Penampang, Kota Kinabalu, Tuaran dan Kota Belud).
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE.


Cuaca buruk di beberapa negeri petang ini
Oleh FITRI HAZIM

13 Mac 2022, 4:07 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir di Kedah, Pulau Pinang, Perak, Kelantan, Terengganu, Pahang, Selangor, Sarawak dan Sabah petang ini.
MetMalaysia dalam satu kenyataan berkata, cuaca buruk bagi negeri yang terlibat dijangka berlaku sehingga pukul 5 petang ini.
“Di Kedah, kawasan yang terlibat adalah Baling dan Kulim serta beberapa daerah di Pulau Pinang iaitu Barat Daya, Timur Laut, Seberang Perai Tengah dan Seberang Perai Selatan,” kata kenyataan itu.
Tambah MetMalaysia, kawasan yang dijangka dilanda hujan lebat dan ribut petir di Perak adalah di Batang Padang dan Muallim.
“Selain itu, hujan lebat serta ribut petir juga tertumpu di beberapa kawasan sekitar negeri Kelantan seperti Tumpat, Pasir Mas, Kota Bharu, Bachok, Machang, Pasir Puteh dan Kuala Krai sementara di Terengganu membabitkan Besut, Setiu dan Hulu Terengganu,” ujarnya.
Jelas MetMalaysia, cuaca buruk tersebut turut dijangka berlaku di Pahang membabitkan kawasan Kuantan dan Pekan manakala di negeri Selangor hanya tertumpu pada kawasan Hulu Selangor.

“Keadaan cuaca buruk juga diramal berlaku di Sabah, melibatkan kawasan Pedalaman (Sipitang), Pantai Barat (Penampang, Kota Kinabalu, Tuaran dan Kota Belud), Tawau (Tawau dan Lahad Datu) dan Sandakan (Kinabatangan) sementara di Sarawak tertumpu pada kawasan Limbang,” jelasnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


KPKT sokong usaha AADK banteras penyalahgunaan dadah
Oleh SITI NUR MAS ERAH AMRAN

13 Mac 2022, 3:09 pm
SEBERANG PERAI – Kementerian Perumahan dan Kerajaan Tempatan (KPKT) menyokong usaha Agensi Antidadah Kebangsaan (AADK) dalam memulihkan kawasan berisiko tinggi bagi mewujudkan komuniti yang lebih selamat di negara ini.
Menterinya, Datuk Seri Reezal Merican Naina Merican berkata, pihaknya kagum dengan usaha agensi itu yang berterusan membanteras kegiatan penyalahgunaan dadah khususnya di kawasan Parlimen Kepala Batas.
“Di peringkat KPKT, kita mengusahakan konsep ‘Kehidupan berdaya huni’ dan konsep ini tidak termaktub kepada kepada pembangunan perumahan, infrastruktur dan kemudahan semata-mata.
“Perhatian turut perlu diberikan terhadap soal keharmonian, keselamatan, kesejahteraan masyarakat secara umumnya.
“Terus terang, masalah penyalahgunaan dadah akan merencatkan hasrat kita untuk mewujudkan kehidupan berdaya huni ekoran pelbagai masalah timbul disebabkannya,” katanya.
Beliau berkata demikian kepada pemberita selepas merasmikan Karnival Kuala Muda ‘Bebas’ di pekarangan Madrasah Al Saadah di Kepala Batas sini hari ini.

Beliau yang juga Ahli Parlimen Kepala Batas berkata, berdasarkan data AADK, kawasan Kuala Muda, Pulau Mertajam dan Bakau Tua di sini diklasifikasikan sebagai kawasan berisiko tinggi dengan masalah penagihan serta penyalahgunaan dadah.
“Justeru, kementerian bersedia untuk memberikan peruntukan bagi membina Dataran Anak Muda Penaga bagi menggalakkan golongan belia setempat melibatkan diri dalam aktiviti sihat.
“Kita akan mencari lokasi yang bersesuaian untuk dijadikan lokasi buat anak muda menjalankan aktiviti sesuai sekali gus dapat mengelakkan mereka daripada terjebak dalam kegiatan penyalahgunaan dadah,” katanya. – KOSMO! ONLINE


1,583 pelajar terima tawaran IPT
Oleh KOSMO!

13 Mac 2022, 3:16 pm
Oleh AZIZAH SHAFIEI
BERA – Seramai 1,583 pelajar telah menerima tawaran kemasukan ke institusi pengajian tinggi (IPT) sejak Program Jelajah Pendidikan Keluarga Malaysia (JPKM) dilancar di Segamat, Johor minggu lalu.
Perdana Menteri, Datuk Seri Ismail Sabri Yaakob berkata, JPKM yang berlangsung selama dua bulan bermula 6 Mac hingga 30 April tahun ini mensasarkan seramai 50,000 pelajar lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) yang tercicir untuk melanjutkan pelajaran ke IPT awam serta swasta.
“Program Jelajah Pendidikan ini akan diadakan di 50 lokasi terpilih terutamanya di kawasan luar bandar bagi membolehkan pelajar yang tercicir menempatkan diri mereka ke IPT.
“Jadi masyarakat perlu rebut peluang ini dengan menghadirkan diri pada Siri JPKM yang diadakan di kawasan masing-masing kerana inilah antara usaha kerajaan untuk membantu mereka yang gagal menempatkan diri di universiti,”katanya ketika merasmikan Jelajah Pendidikan Keluarga Malaysia, di Dewan Konvensyen Majlis Daerah Bera di sini hari ini.
Yang hadir sama, Pengerusi Jawatankuasa Induk JPKM, Professor Emeritus Tan Sri Ir. Dr. Sahol Hamid Abu Bakar dan Pengerusi Jawatankuasa Kerja Raya, Pengangkutan dan Kesihatan Negeri Pahang, Datuk Seri Norolazali Sulaiman.

Menurut Ismail Sabri berkata, terdapat pelajar tidak berjaya diterima memasuki IPT berikutan kesilapan mereka mengisi borang Unit Pusat Universiti (UPU), malah ada juga kerana keluarga mereka tidak berkemampuan membiayai kos pembelajaran di IPT berkenaan.
“Jangan bimbang, menerusi JPKM ini para pelajar ini boleh berjumpa dengan pihak IPT, ditemuduga terus bagi membantu kemasukan mereka sekiranya memenuhi kriteria yang telah ditetapkan.
“Jadi saya harap, lebih banyak pusat-pusat zakat negeri, agensi kerajaan termasuk syarikat-syarikat swasta dapat memberikan tajaan bagi menjayakan Siri JPKM tahun ini,” katanya.
Sementara itu, Dr. Sahol Hamid berkata, JPKM ini merupakan Program Khas Perdana Menteri yang dianjurkan oleh Prihatin untuk menyedihkan peluang kedua kepada pelajar lepasan SPM dan STPM melanjutkan pelajaran ke IPT Dan TVET. – KOSMO! ONLINE


Ribut Matahari diramal landa Bumi esok
Oleh KOSMO!

13 Mac 2022, 4:27 pm
WASHINGTON – Pentadbiran Lautan dan Atmosfera Kebangsaan (NOAA) meramalkan 80 peratus kebarangkalian ribut Matahari kuat akan melanda Bumi pada esok (14 Mac), lapor akhbar Daily Star semalam.
Menurut data NOAA, terdapat 20 peratus kebarangkalian ribut itu akan memberi kesan kepada Britain.
Susulan fenomena itu, orang ramai di seluruh dunia berpeluang melihat Aurora, iaitu satu fenomena cahaya yang sering dilihat di kawasan berlatitud tinggi. Ia dijangka dapat dilihat lebih jauh ke arah Khatulistiwa semasa ribut itu berlaku.
“Penemuan tepat! Model ramalan NOAA dan Pentadbiran Aeronautik dan Angkasa Lepas Kebangsaan (NASA) menunjukkan ribut suria akan melanda Bumi antara pukul 8 malam hingga 5 pagi (waktu tempatan),” kata seorang ahli fizik angkasa lepas, Dr. Tamitha Skov menerusi ciapan di laman Twitter.
Tambah Skov, kesan daripada fenomena tersebut dijangka kuat.
“Aurora mungkin boleh dilihat jauh ke latitud tengah selain akan berlakunya gangguan kepada radio amatur dan penerimaan GPS, terutamanya menjelang waktu subuh, senja atau malam di Bumi,’’ katanya dalam ciapan yang sama.

Khamis lalu, satu suar suria kelas C yang agak lemah meletus dari sisi Matahari yang menghadap Bumi.
Ahli astronomi dan penulis laman spaceweather.com, Dr. Tony Phillips berkata, suar itu kebiasaannya adalah luar biasa dengan letusan kali ini dikatakan bertahan selama hampir 12 jam. – Agensi


Baby Shima dituduh jual arak bukan jamu
13 Mac 2022, 2:30 pm
PETALING JAYA – Penyanyi sensasi Baby Shima sekali lagi menjadi mangsa serangan netizen apabila ada yang mendakwa produk madu yang dijualnya merupakan minuman beralkohol atau arak.
Lebih menyedihkan, Baby Shima atau nama sebenarnya Nor Ashima Ramli, 27, dia didakwa menggunakan wang haram menjalankan perniagaan produk penjagaan kesihatan tersebut.
“Mungkin mereka tak suka saya, jadi apa pun saya lakukan tetap salah pada mata netizen. Padahal dari segi botol jamu, memang tak ada persamaan langsung dengan botol minuman tersebut.
“Saya juga diugut supaya berhenti jual jamu. Lebih teruk, ada yang sampai cakap, hasil jamu yang saya jual adalah duit yang haram. Mereka marah-marah dan tak bagi saya jual jamu,” katanya ketika dihubungi Kosmo! Online.
Beberapa hari lalu, Baby Shima memuat naik beberapa hantaran dalam InstaStory memaparkan komen-komen netizen yang mengutuk produk jamu jualannya.
Antara komen yang ditinggalkan netizen, mereka berkata, penyanyi itu menjual arak kerana bentuk botol produk jamu tersebut seakan-akan sama dengan minuman keras.

Kongsi penyanyi lagu Pura-pura Bujang itu lagi, kebencian netizen terhadapnya sangat melampau sehingga tahap ada yang menyuruhnya membuang jamu tersebut ke dalam longkang.
“Kalau tak sukakan seseorang, saya tak kisah dihina. Tapi janganlah hina rezeki. Saya sendiri dah tak kisah kalau orang benci atau tak suka saya.
“Sebab saya tak boleh nak buat apa pun. Apa yang penting, saya tak kacau dan hancurkan kehidupan orang lain,” katanya lagi.
Baby Shima yang terkenal dengan banyak publisiti atau gimik sebelum ini bagaimanapun menafikan kecaman yang diterimanya disebabkan produk jamu tersebut adalah salah satu strategi pemasaran daripada dirinya sendiri.
“Setakat ini saya tak nampak komen mengatakan ini gimik. Netizen sendiri pun tahu saya memang ramai pembenci.
“Pergilah tengok mana-mana video atau gambar yang ada saya, tetap akan nampak komen kecaman walaupun dalam perkongsian kandungan yang positif,” jelasnya. – KOSMO! ONLINE


Wanita dakwa parcel tidak dihantar, tak boleh ‘self-collect’
Oleh KOSMO!

13 Mac 2022, 2:41 pm
PETALING JAYA – Perkhidmatan penghantaran barang kini bukan suatu perkara asing dan sering digunakan bagi pelbagai jenis pembelian secara dalam talian.
Bagaimanapun, segelintir syarikat kurier yang terpalit dengan masalah kekurangan pekerja menjadi cabaran utama kepada penjual dan pembeli.
Menerusi perkongsian Fairuz Amalina di Facebook, dia mendakwa sebuah syarikat kurier di Klang, Selangor kini menghadapi masalah apabila parcel miliknya tidak dapat dituntut sehingga hari ini (semalam).
“Sekarang ini teruk. Banyak barang peram. Kakitangan di situ bagitahu ramai pekerja berhenti kerja. Bila pekerja dah tak ada, parcel pun tak boleh nak hantar kepada penerima.
“Lepas tu, nak ‘self-collect’ pun tak boleh juga. Saya pergi ke pejabat, ada memo depan pintu tulis ‘No self-collect’ dan dia minta datang ke lokasi baharu.
“Bila dah pergi, ada memo lagi, tak boleh jugak nak ambil parcel. Harap kalian bersabar. Tak payah pergi sebab tak guna sebab barang masih dalam guni,” katanya dalam satu hantaran semalam.

Meninjau di ruangan komen, seorang pengguna dikenali sebagai Farith Jasmi turut mendakwa perkara yang sama menimpa dirinya walaupun telah menerima parcelnya dengan tempoh sedikit lewat.
“Saya punya barang pun lama sangkut, pampers anak pulak tu tapi Alhamdulillah sampai jugak akhirnya. Bila tanya, ‘runner’ kata (penghantar) ramai berhenti sebab isu komisen dikurangkan,” katanya.
Sementara itu, rata-rata orang ramai turut mendakwa perkara yang sama berlaku di kawasan-kawasan lain dan menasihati penjual agar menggunakan perkhidmatan kurier yang lebih kukuh.
“Punya lah banyak kurier, penjual pun kenalah bijak supaya tidak aniaya orang untuk beli barang dengan harga yang murah,” ujar Halijah Mat Jusop.
“Bukan di Klang sahaja, di Ipoh, Teluk Intan semua menghadapi masalah. Semua nak ‘self-collect tak boleh lepastu peram barang orang berminggu-minggu,” seloroh Farah Azira. – KOSMO! ONLINE


Lari 10 kilometer tidak hilangkan Covid-19
Oleh KOSMO!

13 Mac 2022, 3:39 pm
PETALING JAYA – Aktiviti larian sejauh 10 kilometer (km) di tempat terbuka bagi individu positif Covid-19 adalah sama sekali tidak digalakkan.
Pakar Perunding Perubatan dan Pakar Nefrologi Hospital Putrajaya, Dr. Rafidah Abdullah berkata, sebaliknya, individu yang positif perlu mengasingkan diri dan kurantin serta mengelakkan diri daripada melakukan aktiviti di kawasan yang terbuka.
“Dakwaan segelintir individu bahawa larian sejauh 10km mampu untuk hilangkan Covid-19 adalah mengarut.
“Bagi mereka yang positif Covid-19, seeloknya rehat, kekal hidrasi & makan makanan sihat. Bukan pergi berlari jarak jauh kerana mempunyai risiko serangan jantung,” katanya menerusi satu ciapan di Twitter hari ini.
Jelasnya lagi, masyarakat juga digalakkan untuk membuat ujian berkala ketika ini bagi mengekang penularan Covid-19.
“Ujian pantas RTK-Ag adalah ujian saringan. Tidak semestinya test RT-PCR anda kekal negatif. Lebih bagus buat ujian berkala tapi negatif tidak bermaksud anda tiada ya,” ujarnya.

Terdahulu, sebanyak 26,250 kes baharu Covid-19 dilaporkan semalam dengan 177 kes daripadanya adalah kategori tiga, empat dan lima, menjadikan keseluruhan sebanyak 3,801,036 kes. – KOSMO! ONLINE


Pesakit Covid-19 masih perlu berpuasa di bulan Ramadan
Oleh MOHD AZLI ADLAN

13 Mac 2022, 3:44 pm
KUALA TERENGGANU – Pesakit Covid-19 terutama yang bergejala ringan masih diwajibkan melaksanakan ibadah puasa pada bulan Ramadan tidak lama lagi.
Mufti Terengganu, Prof. Madya Dr. Mohamad Sabri Haron berkata, golongan tersebut diingatkan agar tidak mengambil mudah tentang kewajiban berpuasa di bulan Ramadan.
Beliau berkata, pengecualian boleh diberikan atas saranan doktor kepada pesakit Covid-19 kronik yang boleh membahayakan kesihatan sekiranya terus berpuasa.
“Jangan ambil mudah dan menganggap keuzuran Covid-19 itu sebagai alasan untuk sengaja berbuka.
“Istilah tahap keuzuran itu kita kena tengok macam mana keadaannya,” katanya ketika ditemui ketika menghadiri majlis Nadwah Ilmuan Muslim di sini hari ini.
Mohamad Sabri berkata, perbuatan membatalkan puasa di bulan Ramadan dan menggantinya pada hari lain amat merugikan.

Jelas beliau, ia disebabkan ganjaran yang bakal diterima tidak sama seperti berpuasa pada bulan Ramadan.
“Bulan Ramadan cukup istimewa dan mempunyai kelebihan tersendiri sekali gus menuntut iltizam umat Islam untuk beribadah kepada Allah,” katanya. – KOSMO! ONLINE


PRN Johor bukan penentu PRU-15
Oleh ABDUL RASHID ABDUL RAHMAN

13 Mac 2022, 2:38 pm
BERA – Perdana Menteri Datuk Seri Ismail Sabri Yaakob berkata, kemenangan besar Barisan Nasional (BN) dalam Pilihan Raya Negeri (PRN) Johor bukan menjadi faktor penentu untuk pembubaran Parlimen bagi membolehkan Pilihan Raya Umum ke-15 (PRU-15) diadakan segera.
Beliau yang juga Naib Presiden UMNO berkata, keputusan mengadakan PRU akan dilakukan selepas melihat pelbagai faktor termasuklah persediaan parti serta perbincangan dengan pimpinan parti.
“Sebab itu saya katakan tadi setiap keputusan, kita akan bincang dalam parti, tidak boleh ada satu kumpulan kecil hendak PRU, kita buat PRU kerana semua keputusan perlu dibincangkan secara serius dalam parti.
“Kita tunggu masa sesuai, parti sudah boleh berbincang dan apabila kita rasa sudah bersedia maka bolehlah (diadakan PRU-15 diadakan),”katanya dalam sidang akhbar selepas Program Bantuan Lesen Memandu Keluarga Malaysia (BLKM) di Dewan Kompleks Rakan Muda Bera di sini hari ini.
Yang hadir sama Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norol Azali Sulaiman dan Ketua Pengarah Jabatan Pengangkutan Jalan (JPJ) Datuk Zailani Hashim.
Semalam dalam PRN Johor, BN berjaya memperolehi majoriti melepasi dua pertiga selepas meraih 40 kerusi, manakala Perikanan Nasional (PN) mendapat tiga kerusi, DAP (sembilan kerusi), Parti Ikatan Demokratik Malaysia (1), Parti Amanah Negara (1) dn PKR (1).

Susulan kemenangan besar itu menyaksikan laungan ‘bubar parlimen’ oleh penyokong BN bergema ketika Perdana Menteri berada di bangunan UMNO Johor semasa pengumuman kemenangan gabungan tersebut.
Menurut Ismail Sabri, keputusan untuk mengadakan PRU tidak boleh dilakukan sewenang-wenangnya dan perlu dibincangkan secara serius dalam parti serta turut melihat kepada pandangan pelbagai pihak.
“Ini merupakan satu perkara yang susah, pilihan raya ini, jadi parti akan bincang dan buat keputusan dan selepas itu mungkin beberapa perkara lain perlu dibuat, ada prosedur bukan setakat kita sahaja tetapi segi prosedurnya saya kena menghadap Yang di-Pertuan Agong untuk memberi nasihat dan kalau diperkenan baru boleh,”ujarnya.
Dalam pada itu mengulas mengenai kemenangan BN dalam PRN Johor beliau berkata, ia merupakan kemenangan di luar jangkaan yang menunjukkan kepercayaan rakyat kepada BN.
Katanya, kemenangan tersebut menunjukkan rakyat telah menilai selepas membuat perbandingan antara pemerintahan BN dan Pakatan Harapan (PH) sebelum ini.
“Saya harap selepas kemenangan ini tidak ada perpecahan sesama rakyat di Johor, kita perlu kerajaan yang stabil membangunkan Johor, semua pihak menang atau kalah kena sokong kerajaan negeri membangunkan negeri Johor demi kepentingan rakyat,” katanya.
Sementara itu, ditanya sama ada PRN Johor akan menjejaskan hubungan dalam Kabinet Keluarga Malaysia beliau yakin Kabinet Keluarga Malaysia adalah profesional khususnya melibatkan dasar dan kepentingan negara.
“Waktu PRN Melaka sebelum ini pun kita bertembung, kita tidak bawa soal Kabinet di situ, saya percaya apa yang berlaku di Johor kita tidak bawa dalam Kabinet,”ujarnya. – KOSMO! ONLINE


13 lelaki ditahan memandu mabuk
Oleh NOR AZIAH MAT NOH

13 Mac 2022, 2:33 pm
KUALA LUMPUR – Seramai 13 pemandu mabuk ditahan menerusi operasi mingguan yang dijalankan Jabatan Siasatan Dan Penguatkuasaan Trafik (JSPT) Kuala Lumpur di sekitar ibu kota di sini, malam tadi.
Operasi mingguan itu bermula pada Jumaat lalu dengan kekuatan 72 pegawai serta anggota polis dijalankan di sekitar pusat bandar, Jalan Raja Laut, Jalan Tun Razak, Jalan Kuching, Lebuh Raya Duta-Ulu Kelang (DUKE) dan Jalan Lingkaran Tengah 2 (MRR2).
Ketua JSPT Kuala Lumpur, Asisten Komisioner Sarifudin Mohd. Salleh berkata, pihaknya menahan 13 lelaki terbabit yang berusia lingkungan 29 hingga 62 tahun kerana memandu dalam keadaan mabuk.
“Kesemua suspek telah melakukan kesalahan mengikut Seksyen 45(a) Akta Pengangkutan Jalan (APJ) 1987 kerana memandu di bawah pengaruh alkohol.
“Selain itu, kita turut menangkap 10 orang lelaki termasuk dua warga asing berusia 21 hingga 49 tahun kerana menjalankan kegiatan mengutip bayaran parkir kereta secara haram.
“Kita turut merampas duit yang diambil daripada pemandu secara paksaan dan kesemua suspek akan disiasat di bawah Seksyen 50(3) APJ 1987,” katanya dalam satu kenyataan hari ini.

Menurut Sarifudin, tangkapan turut dilakukan ke atas seorang lelaki warga India berusia 28 tahun atas kesalahan di bawah Seksyen 186 Kanun Keseksaan kerana menghalang tugas penjawat awam serta Seksyen 6(3) Akta Imigresen 1959/63.
Tambah beliau, pihaknya turut mengeluarkan sebanyak 750 saman atas pelbagai kesalahan termasuk menyita 38 buah motosikal kerana tidak mengikut spesifikasi yang ditetapkan.
“Kesemua motosikal yang disita akan diambil tindakan di bawah Seksyen 64 APJ 1987 atas kesalahan mengubah suai struktur kenderaan (ekzos).
“Kesemua tangkapan telah dibawa ke Balai Polis Trafik Kuala Lumpur dan akan dituduh mengikut kesalahan manakala warga India tersebut dibawa ke IPD Sentul untuk siasatan,” jelasnya. – KOSMO! ONLINE


Kuota, kos haji diumum April ini
Oleh ROSLIZA MOHAMED

13 Mac 2022, 1:39 pm
KOTA BHARU – Kerajaan akan mengumumkan jumlah kuota dan kos terkini untuk jemaah haji pada awal bulan depan susulan daripada pengumuman kerajaan Arab Saudi yang melonggarkan prosedur operasi standard (SOP) di negara itu baru-baru ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, beliau juga menunggu maklumat lengkap daripada Menteri Agama Menteri di Jabatan Perdana Menteri (Hal Ehwal Agama), Datuk Idris Ahmad yang akan bertemu dengan kerajaan Arab Saudi pada 18 Mac ini.
“Beliau (Idris) akan ke Arab Saudi atas jemputan yang berlangsung pada 18 hingga 27 Mac bagi membincangkannya mengenai perkara itu (kuota dan kos haji). Sehubungan dengan itu, pengumuman akan dibuat pada April ini.
“Selepas itu, baru kita dapat pencerahan yang sebenar berkaitan dengan SOP dan juga mungkin melibatkan pengumuman kosnya untuk menunaikan Rukun Islam kelima itu,” katanya kepada pemberita selepas merasmikan Majlis Konvokesyen Kolej Teknologi Darulnaim (KTD) Kali Ke-6 di Kompleks Dewan Jubli Perak di sini hari ini.
Dalam majlis itu, seramai 92 graduan Diploma Pengurusan Perniagaan, Diploma Multimedia, Diploma Pengajian Al-Quran Dan As-Sunnah dan Diploma Syariah menerima sijil diploma selepas menamatkan pengajian di KTD.
Hadir sama, Ketua Eksekutif KTD, Dr. Nik Kamarulzaman Awang Teh @ Abdullatiff.

Mengulas lanjut, Marzuk memberitahu, selepas pengumuman mengenai kos dan kuota haji, kerajaan akan menekankan aspek SOP terkini yang ditetapkan oleh kerajaan Arab Saudi sebelum menghantar jemaah haji. – KOSMO! ONLINE


Mat Sabu seru pembangkang kembali bersatu hadapi PRU-15
Oleh ZULKIFLI MANZOR

13 Mac 2022, 1:49 pm
PETALING JAYA – Keputusan Pilihan Raya Negeri (PRN) Johor semalam menjadi pengajaran kepada pembangkang untuk kembali bertaut dan menyusun strategi bersama bagi menghadapi Pilihan Raya Umum Ke-15 (PRU-15) tidak lama lagi.
Presiden Parti Amanah Negara (Amanah), Mohamad Sabu berkata, keputusan PRN Johor menunjukkan BN tidak menambah kekuatan, sebaliknya mendapat manfaat daripada perpecahan pembangkang yang begitu ketara.
“Keputusan PRN Johor menunjukkan dengan jelas bahawa jumlah undi yang diperolehi oleh pembangkang melebihi 200,000 undi jika dibandingkan dengan Barisan Nasional (BN).
“Jumlah undi sebanyak 200,000 jika dibahagi kepada 56 Dewan Undangan Negeri (DUN) secara purata hampir 4,000 jumlah undi pembangkang mengatasi BN.
“Saya ingin memberi ingatan jika kita terus berpecah dalam menghadapi Barisan Nasional (BN), hasilnya kita akan ‘memakan angin’ beramai-ramai selepas PRU-15 nanti,” katanya dalam satu kenyataan hari ini.
Terdahulu, Mohamad yang lebih popular dengan panggilan Mat Sabu berkata, faktor utama kekalahan Pakatan Harapan (PH) semalam adalah peratusan keluar mengundi yang begitu rendah terutama dalam kalangan orang Tionghoa di kawasan bandar.

Menurut beliau, faktor itu menyebabkan kawasan-kawasan campuran yang menjadi tapak kekuatan PH.mengalami kekalahan. – KOSMO! ONLINE


Vaksin kanak-kanak dijangka capai 50 peratus sebelum sekolah dibuka
Oleh NOR SHAFAWATI YUP

13 Mac 2022, 2:26 pm
SEREMBAN – Peratusan jumlah kanak-kanak yang divaksin menerusi Program Imunisasi Covid-19 Kebangsaan Kanak-kanak (PICKids) dijangka akan mencapai 50 peratus sebelum sekolah dibuka minggu hadapan.
“Sekarang hanya sekadar 32 peratus kanak-kanak berusia lima hingga 12 tahun menerima vaksin Covid-19, saya lihat ada sedikit peningkatan berbanding 30 peratus kanak-kanak divaksin sebelum ini, jangan ambil sikap ‘tunggu dan lihat’.
“Sekolah akan dibuka seminggu lagi, jadi saya merayu kepada ibu bapa untuk segera mendapatkan suntikan vaksin covid-19 untuk anak-anak sebagai langkah perlindungan,” katanya pada sidang akhbar di sini hari ini.
Beliau berkata demikian pada Program Khidmat Komuniti Sempena Sambutan Hari Pembantu Perubatan 2022 di Pasar Raya Mydin Senawang di sini.
Jelas Khairy, tujuan vaksin ada sebagai perlindungan malah kesan sampingan untuk kanak-kanak jauh lebih rendah daripada orang dewasa.
“Anak saya sendiri tidak mengalami kesan sampingan serius selepas divaksin sebaliknya hanya sakit di tangan.

“Tujuan vaksin sebagai perlindungan kepada anak-anak daripada kesan gejala buruk Covid-19, mengelak menggunakan bantuan alat pernafasan atau meninggal dunia,” katanya. – KOSMO! ONLINE


Nama Siti Sarah diabadikan pada dewan rumah anak yatim
Oleh NUR EMIRA SAIZALI

13 Mac 2022, 1:48 pm
PETALING JAYA – Harimau mati meninggalkan belang, manusia pergi pula meninggalkan nama.
Peribahasa tersebut sesuai menggambarkan penghargaan yang diberikan kepada Allahyarham Siti Sarah apabila namanya diabadikan di sebuah ruang solat dan dewan sebuah rumah anak yatim Baitul Sakinah As-Shariff, Pelabuhan Klang.
Suami Allahyarham yang juga pelawak, Shuib memberitahu Siti Sarah pernah menghulurkan sumbangan bagi pembinaan ruang solat dan dewan serbaguna di rumah anak yatim tersebut sekitar Julai tahun lalu.
“Hari ini 12 Mac (semalam), kali kedua datang ke Baitul Sakinah As-Shariff tetapi bersama mentua dan anak-anak. Kali pertama datang ke sini pada 25 Julai 2021 bersama arwah isteri tercinta.
“Arwah terlalu seronok bertemu anak-anak yatim di sini. Kemudian dia diberi peluang untuk memberi sumbangan bagi menyiapkan mussolla (ruang solat) dan dewan serbaguna yang ketika itu baru 70 peratus siap,” katanya dalam satu entri Instagram.
Dalam hantaran Instagram, Shuib dilihat hadir ke rumah anak yatim tersebut bersama tiga anaknya dan turut ditemani ibu bapa mentuanya, Raisuddin Hamzah dan Siti Fatimah Suberi.

Bagaimanapun, hasrat untuk melihat ruang solat dan dewan tersebut tidak kesampaian selepas dia disahan meninggal dunia akibat Covid-19 pada 9 Ogos tahun lalu.
“Arwah nak sangat menyumbang sebab mahu lihat ruang solat dan dewan ini untuk kegunaan anak yatim serta orang Kampung berhampiran tetapi hari ini, bila semuanya sudah siap, arwah sudah pergi selama-lamanya.
“Tetapi rezeki arwah, dia diberi penghormatan apabila nama ruang solat dan dewan ini meletakkan nama Sarah serta digabungkan dengan dua nama lain iaitu Musolla dan Dewan Serbaguna Sarah Muslim al-Attas,” katanya lagi.
Pemilik nama penuh Shahmira Muhamad, 37, itu turut berterima kasih kepada arwah isterinya kerana telah mengajar erti sedekah yang sememangnya memiliki 1,001 ganjaran.
“Syukur alhamdulillah. Terima kasih kerana mengajar saya tentang sedekah dan yakin dengannya. Semoga pahala terus mengalir untuk awak.
“Insya-Allah akan selalu bawa anak-anak ke sini. Ini lokasi terakhir kita dating sayang. Semoga ada oengajaran yang boleh kita ambil,”” katanya lagi.
Sebagai info, Sarah meninggal dunia akibat Covid-19 pada 9 Ogos tahun lalu dan sempat melahirkan anak bongsunya, Ayash Affan pada 6 Ogos secara pembedahan selepas ditidurkan.
Hasil perkahwinan, pasangan ini dikurniakan empat orang cahaya mata iaitu Uwais Alqarni, 11, Dzahira Talita Zahra, 9, dan Ariq Matin, 7 dan Ayash. – KOSMO! ONLINE


BN tidak akan mensia-siakan kepercayaan rakyat Johor
Oleh ZULKIFLI MANZOR

13 Mac 2022, 2:00 pm
PETALING JAYA – Barisan Nasional (BN) tidak akan mensia-siakan kepercayaan yang diberikan oleh rakyat Johor.
Calon Menteri Besar BN, Datuk Seri Ir. Hasni Mohammad berkata, BN akan menunaikan janji membawa kestabilan masa hadapan negeri itu.
“Terima kasih Bangsa Johor. Kami tidak akan mensia-siakan kepercayaan yang diberikan kepada BN.
“Insya-Allah seperti yang dijanjikan kami akan membawa kestabilan masa hadapan buat negeri Johor,” katanya dalam satu hantaran di Facebook hari ini. – KOSMO! ONLINE


CAAM pantau pesawat menjelang sempadan dibuka
Oleh AMREE AHMAD

13 Mac 2022, 1:56 pm
PUTRAJAYA – Pihak Berkuasa Penerbangan Awam Malaysia (CAAM) akan sentiasa melakukan pemantauan keselamatan pesawat menjelang pembukaan sempadan negara bulan hadapan.
Ketua Pegawai Eksekutifnya, Datuk Kapten Chester Voo Chee Soon berkata, agensi itu juga akan terus menyediakan sokongan kepada operator yang memerlukan bantuan sewajarnya.
“Ini termasuk memudah cara pihak industri dan berharap sektor penerbangan awam akan dapat memulakan kembali operasi dengan amat selamat,” katanya menerusi satu kenyataan di sini.
Pekeliling terbaharu makluman keselamatan (SI) bilangan 7/2022 itu yang juga memansuhkan memo SI 06/2021 sebagai merujuk isu sempadan negara dibuka bermula pada 1 April ini.
Perdana Menteri, Datuk Seri Ismail Sabri Yaakob pada 7 Mac lalu membuat kejutan apabila mengumumkan kelonggaran tersebut sebagai tempoh fasa peralihan wabak kepada endemik.
Sebelum sektor penerbangan komersial ditutup pada 18 Mac 2020 lalu, sejumlah 958,456 buah pesawat direkodkan di semua lapangan terbang seluruh negara ini sepanjang 2019 lepas.

Menurut data Suruhanjaya Penerbangan Malaysia (Mavcom), seramai 59.9 juta penumpang menaiki pesawat pada tahun itu sebelum angkanya menjunam kepada 15.6 juta pada 2020.
Apabila pintu sempadan negara ditutup, hanya 373,327 buah pesawat direkodkan Mavcom sepanjang 2020 lalu dengan sebahagian besar mengangkut peralatan perubatan Covid-19. – KOSMO! ONLINE


Mayat wanita rentung dalam sekolah
Oleh FITRI HAZIM

13 Mac 2022, 2:18 pm
KUALA LUMPUR – Mayat seorang wanita yang dipercayai telah mati dibunuh ditemui dalam keadaan rentung di sebuah bilik di kawasan sekolah menengah di Bandar Tun Razak, Cheras, di sini semalam.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya menerima panggilan berhubung mengenai kejadian kebakaran di sebuah bilik dalam kawasan sekolah di Bandar Tun Razak, Cheras pada pukul 6.18 petang semalam.
“Bertindak atas maklumat itu, sepasukan anggota Balai Polis Salak Selatan pergi ke tempat kejadian dan mendapati kebakaran dipadamkan dan satu mayat dalam keadaan rentung dijumpai oleh pihak bomba.
“Mangsa berusia 25 tahun bekerja sebagai penyelia kedai buku di sekolah itu,” katanya dalam satu kenyataan di sini hari ini.
Muhammad Idzam berkata, mayat telah dihantar ke Pusat Perubatan Universiti Malaya (PPUM) untuk bedah siasat.
Tambahnya, satu tangkapan dibuat terhadap seorang lelaki berusia 30-an di dalam kawasan sekolah bagi membantu siasatan.

“Mereka yang mempunyai maklumat berhubung kejadian ini diharap tampil membantu pihak polis dengan berhubung dengan Ibu Pejabat Polis Daerah (IPD) Cheras di talian 013-2165881, Hotline Polis Kuala Lumpur di talian 03-21460584 / 585 atau mana-mana balai polis yang berdekatan.
“Kes disiasat mengikut Seksyen 302 Kanun Keseksaan kerana membunuh,” tegas beliau. – KOSMO! ONLINE


Mekanisme untuk pengundi Covid-19 dibincangkan
Oleh NOR SHAFAWATI YUP

13 Mac 2022, 2:23 pm
SEREMBAN – Perbincangan antara Kementerian Kesihatan dan Suruhanjaya Pilihan Raya (SPR) akan diadakan bagi mencari mekanisme terbaik membolehkan pesakit Covid-19 tidak dinafikan hak untuk mengundi dalam pilihan raya.
Menterinya, Khairy Jamaluddin Abu Bakar berkata, perkara tersebut perlu dibincangkan tanpa menafikan hak pengundi yang telah dijangkiti selain tidak memudaratkan pula individu lain.
“Ya, memang hak mereka untuk mengundi tetapi satu lagi ialah hak rakyat untuk tidak dijangkiti dan tidak dimudaratkan kesihatan mereka. Bagi mengimbangi hak ini, kita kena cari apakah kaedah yang terbaik.
“Memang ada banyak cara cuma saya bangkitkan cabaran yang kami hadapi, kalau mahu buat boleh, mungkin kita perlu duduk berbincang dengan SPR selepas. Kalau dipanggil Pilihan Raya Umum (PRU) pun, akan ada orang positif Covid-19.
“Kita kena fikirkan macam mana kita mahu benarkan untuk mengundi, itu cabarannya dan saya akan berbincang dengan SPR, adakah satu mekanisme yang selamat, boleh diwujudkan nanti,” katanya pada sidang akhbar di sini hari ini.
Beliau yang juga Ahli Parlimen Rembau berkata demikian pada Program Khidmat Komuniti Sempena Sambutan Hari Pembantu Perubatan 2022 di Pasar Raya Mydin Senawang di sini.

Menurut Khairy, ada pihak yang mencadangkan supaya diwujudkan satu pusat mengundi khas untuk pesakit Covid-19 termasuk ia diadakan di Pusat Kuarantin dan Rawatan Covid-19 (PKRC).
“Tetapi saya mahu beritahu, 96 peratus daripada kes positif sekarang, mereka duduk di rumah, bukan pergi ke PKRC. Persoalan juga sekarang, kalau wujud pusat pengundian untuk individu positif Covid-19, bagaimana mereka mahu pergi ke pusat pengundian tersebut.
“Kalau mereka boleh bawa kenderaan sendiri tidak mengapa tetapi kalau perlu naik kenderaan orang lain, siapa yang mahu bawa mereka. Dia boleh mudaratkan ahli keluarga dan individu lain,” katanya.
Dalam pada itu, Khairy berkata, Kementerian Kesihatan telah mengeluarkan sebanyak 54 kompaun membabitkan perlanggaran prosedur operasi standard (SOP) sepanjang Pilihan Raya Negeri (PRN) Johor yang berakhir semalam.
“Secara keseluruhan, kami berpuas hati dengan perjalanan PRN Johor, saya rasa SOP yang ditetapkan telah dipatuhi dengan baik. Sebanyak 54 kompaun telah dikeluarkan kepda mereka yang betul-betul langgar SOP.
“Saya telah minta supaya penguat kuasa gunakan budi bicara, sebagai contoh ada satu kompaun yang telah dikeluarkan kepada pemberita yang telah saya batalkan kerana bagi saya ia tidak dapat dielakkan,” katanya.
Beliau turut menjelaskan, keadaan kesihatan awam negara perlu diberi peluang untuk kembali stabil sebelum Pilihan Raya Umum Ke-15 (PRU-15) sesuai diadakan.
Khairy Jamaluddin berkata, walaupun negara memasuki fasa peralihan ke endemik namun tindakan perlu masih perlu diambil apatah lagi PRU merupakan aktiviti yang melibatkan orang ramai.
“Walaupun kita masuk ke fasa peralihan ke endemik tidak bermaksud pandemik sudah tamat, kita masih lagi perlu berhati-hati. Sempadan negara dibuka, saf boleh dirapatkan, hak maksimum kapasiti dimansuhkan tetapi itu tidak bermaksud kita boleh buat apa sahaja.
“Kita baru selesai (PRN) Johor, saya lebih suka kita tunggu sehingga keadaan kesihatan awam kita stabil, barulah kita boleh melihat kepada pilihan raya umum,” katanya. – KOSMO! ONLINE


50 peratus maut kemalangan libatkan belia
Oleh ABDUL RASHID ABDUL RAHMAN

13 Mac 2022, 1:44 pm
BERA – Datuk Seri Ismail Sabri Yaakob berkata, kemalangan jalan raya di negara ini membimbangkan kerana menjadi antara penyebab utama kematian dengan sebanyak 14,308 kes direkodkan pada 2019 hingga 2021.
Perdana Menteri berkata lebih membimbangkan apabila dalam tempoh yang sama golongan belia mencatatkan kes kematian tertinggi dengan purata 7,077 kes yang mencecah 50 peratus daripada kadar kematian keseluruhan.
“Statistik ini menunjukkan golongan muda terdedah kepada risiko lebih tinggi semasa berada di jalan raya dan ini merupakan cabaran utama pihak penguatkuasa untuk membendungnya.
“Sebenarnya kita boleh buat apa sahaja, laluan khas motosikal pun kita buat tetapi kalau disiplin tidak ada itu yang menyebabkan berlaku kemalangan, jadi yang pentingnya adalah mendidik penunggang tentang bahaya dan sebagainya,” katanya dalam sidang akhbar selepas Program Bantuan Lesen Memandu Keluarga Malaysia (BLKM) di Dewan Kompleks Rakan Muda Bera di sini hari ini.
Yang hadir sama Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norol Azali Sulaiman dan Ketua Pengarah Jabatan Pengangkutan Jalan (JPJ) Datuk Zailani Hashim.
Pada majlis itu seramai 404 masyarakat Orang Asli di daerah ini menerima lesen memandu melalui program BLKM.

Menurut Ismail Sabri pihak JPJ berhasrat mengurangkan kadar kematian akibat kemalangan sebanyak 50 peratus menjelang 2030 dengan merangka pelbagai usaha dan program.
Katanya, antara usaha yang boleh dilakukan ialah melalui penekanan kepada disiplin dan memperbanyakkan lagi program kesedaran dan libat urus bersama penunggang motosikal.
Dalam pada itu beliau berkata, program BLKM amat signifikan dalam membantu dan memudahkan golongan sasar termasuklah masyarakat Orang Asli mendapatkan lesen memandu yang sah.
Katanya, melalui program ini calon terlibat hanya perlu membanyar sebanyak RM20 dan akan diberi latihan dan ujian bagi mendapatkan lesen memandu serta mereka diberi pendedahan mengenai undang-undang jalan raya. – KOSMO! ONLINE


Sokongan kepada Pas di Johor meningkat
Oleh ZULKIFLI MANZOR

13 Mac 2022, 1:51 pm
PETALING JAYA – Pas menerima keputusan Pilihan Raya Negeri (PRN) Johor dengan hati yang lapang dan akan terus menyantuni rakyat berdasarkan peningkatan sokongan yang ketara di kebanyakan kerusi ditandingi parti itu dibawah bendera Perikatan Nasional (PN).
Presidennya, Tan Sri Abdul Hadi Awang berkata, sokongan yang diberikan rakyat Johor adalah amat bermakna bagi meneruskan agenda prihatin, berintegriti dan berkebajikan, demi kemaslatan negeri dan negara.
“Pas mengucapkan terima kasih kepada para petugas Suruhanjaya Pilihan Raya Malaysia (SPR), Polis Diraja Malaysia (PDRM) dan Kementerian Kesihatan Malaysia (KKM) juga jentera parti yang bertugas dalam memastikan proses pilihan raya berjalan dengan lancar dan selamat.
“Pas turut merakamkan penghargaan kepada rakyat Johor yang telah mengundi calon-calon PN,” katanya dalam satu kenyataan media hari ini. – KOSMO! ONLINE


Polis siasat video tular anggota APM ingkar arahan operasi tanah runtuh
Oleh NOR AZIAH MAT NOH

13 Mac 2022, 1:02 pm
AMPANG – Polis hari ini membuka kertas siasatan berhubung video tular melibatkan seorang pegawai Angkatan Pertahanan Awam Malaysia (APM) yang ingkar arahan Komander Operasi Bencana di lokasi tanah runtuh, Taman Bukit Permai, di sini semalam.
Ketua Polis Daerah Ampang Jaya Asisten Komisioner Mohamad Farouk Eshak berkata, video yang tular di media sosial itu turut melibatkan Ketua Polis Daerah Ampang Jaya sedang memberikan arahan di lokasi kejadian selaku Komander Operasi Bencana.
“Pegawai APM terbabit telah masuk ke lokasi bencana tanpa kebenaran yang merupakan kawasan larangan, tindakan itu menjejaskan keselamatan pasukan carian dan akan menganggu operasi menyelamat.
“Arahan itu dikeluarkan supaya pasukan APM tidak dibenarkan memasuki tempat tersebut setelah membuat penilaian situasi termasuk aspek keselamatan dan ruang yang terlalu sempit.
“Selain itu, Jabatan Bomba dan Penyelamat Malaysia (JBPM) serta Pasukan Mencari dan Menyelamat Khas Malaysia (SMART) telah berada di tempat kejadian dalam usaha mencari dan menyelamat,” katanya dalam satu kenyataan hari ini.
Menurut Mohamad Farouk, penyebaran video itu telah menjejaskan reputasi polis khususnya Ibu Pejabat Polis Daerah (IPD) Ampang Jaya kerana boleh disalah tafsir orang ramai.

Jelasnya, susulan itu pihaknya membuka satu kertas siasatan dan kes akan disiasat di bawah Seksyen 188, Seksyen 505(b) Kanun Keseksaan dan Seksyen 233 Akta Komunikasi & Multimedia 1998. – KOSMO! ONLINE


PM tidak boleh sewenang bubar Parlimen – Muhyiddin
Oleh MOHAMAD FAIZAL HASHIM

13 Mac 2022, 12:25 pm
JOHOR BAHRU – Perdana Menteri, Datuk Seri Ismail Sabri Yaakob tidak boleh sewenang-wenangnya membubarkan Parlimen semata-mata untuk memberi laluan kepada Pilihan Raya Umum Ke-15 (PRU-15) dalam masa terdekat.
Pengerusi Perikatan Nasional (PN), Tan Sri Muhyiddin Yassin berkata, hal ini kerana Perdana Menteri perlu menghormati beberapa perkara yang dipersetujukan antara PN dan Barisan Nasional (BN) termasuklah soal pembubaran Parlimen.
Presiden Parti Pribumi Bersatu Malaysia (Bersatu) itu berkata, persetujuan antara kedua belah pihak itu bermakna untuk mewujudkan situasi yang agak stabil supaya politik negara tidak akan berhadapan dengan isu lain seperti berhadapan dengan masalah covid dan sebagainya yang telah dipersetujui.
Beliau berkata, parti dalam PN yang terdiri daripada Bersatu, Pas, Parti Solidariti Tanah Airku (STAR), Parti Bersatu Sabah (PBS) termasuk rakan di Sarawak mempunyai bilangan yang lebih besar iaitu 72 Ahli Parlimen manakala UMNO hanya mempunyai 42.
“Soal nak adakan PRU itu, walaupun prerogatifnya Perdana Menteri yang boleh membuat keputusan itu sebagaimana yang termaktub dalam Perlembagaan, tetapi mereka perlu sedar kedudukan Perdana Menteri itu pun kerana atas dasar persefahaman antara parti-parti dalam PN dan BN.
“Persetujuan itu adalah atas dasar beberapa perkara yang kita sepakati antara PN dan Ismail Sabri, satu daripadanya ialah apabila Perdana Menteri ingin membuat keputusan nak bubarkan Parlimen atau mendapat perkenan Yang Dipertuan Agong untuk bubarkan Parlimen, maka beliau hendaklah berunding dan berbincang dahulu dengan permimpin tertinggi dalam PN.

“Jadi, itu adalah perkara yang kita persetujui, apapun dari sudut kita ialah berharap apa yang penting ialah bagaimana dalam situasi yang masih belum selesai, proses pemulihan ekonomi yang baru bermula dan masalah Covid masih meningkat, langkah-langkah sebegini (bubar Parlimen) perlu diambil kita,” katanya pada sidang akhbar di Bilik Gerakan Utama di Taman Scientex Utama, Senai, di sini hari ini.
Bahang PRU semakin panas setelah BN mengungguli PRN Johor semalam selepas meraih 40 kerusi manakala PN mendapat tiga kerusi, DAP memenangi sembilan kerusi dan Parti Ikatan Demokratik Malaysia (MUDA), Parti Amanah Negara (Amanah) dan PKR masing-masing peroleh satu kerusi.
Malam tadi, laungan ‘bubar parlimen’ oleh penyokong BN memecah keheningan malam selepas Perdana Menteri keluar dari bangunan UMNO Johor selepas parti tersebut dijangka menang dalam PRN Johor.
Mengulas lanjut, Muhyiddin yang juga bekas Perdana Menteri berkata, pihaknya mahu Ismail Sabri berbincang dengan pimpinan tertinggi parti PN terlebih dahulu sebelum apa-apa keputusan dibuat tentang perkara itu.-KOSMO! ONLINE


PRN Johor titik permulaan MUDA
Oleh ZULKIFLI MANZOR

13 Mac 2022, 1:17 pm
PETALING JAYA – Kemenangan sulung calon Parti Ikatan Demokratik Malaysia (Muda) di Dewan Undangan Negeri (DUN) Puteri Wangsa pada Pilihan Raya Negeri (PRN) Johor semalam menjadi titik permulaan perjuangan parti itu.
Presidennya, Syed Saddiq Syed Abdul Rahman berkata, manakala bagi enam DUN yang gagal dimenangi parti itu, MUDA akan menjadi pembangkang berkualiti dengan meneruskan politik khidmat.
“Terima kasih kepada anak Johor kerana memberi peluang untuk Muda bertanding. Menang atau kalah, politik khidmat tetap akan diteruskan.
“Ini adalah permulaan bagi Muda. Muda akan ada ‘track record’ berkhidmat untuk bertapak bukan saja pada pilihan raya ini, tetapi juga pilihan raya akan datang,” katanya malam tadi.
Calon Muda, Amira Aisya Abd. Aziz menang selesa di kerusi Dewan Undangan Negeri (DUN) Puteri Wangsa selepas menang dengan majoriti 7,114 undi mengatasi lima lagi pencabar.
Pada Pilihan Raya Umum Ke-14 kerusi DUN itu dimenangi oleh bekas pemimpin Parti Pribumi Bersatu Malaysia (Bersatu), Mazlan Bujang dengan memperoleh majoriti 24,959 undi.

“Sudah pasti bukan mudah untuk Muda, sebuah parti baharu dalam tempoh dua bulan, parti ‘underdog’ dan menggunakan bendera sendiri yang baru disebarkan,” kata Syed Saddiq lagi. – KOSMO! ONLINE


Jalan raya seperti di bulan tular
Oleh KOSMO!

13 Mac 2022, 1:29 pm
PETALING JAYA – Jika sebelum ini keadaan jalan raya di Sabah dilaporkan teruk dan merbahaya, namun kini ia lebih dasyat apabila dikatakan sama seperti permukaan di bulan.
Menerusi perkongsian satu klip video di laman sosial Ah Dan, kelihatan keadaan jalan raya di kawasan Telupid, Sabah itu ternyata tidak rata serta dipenuhi dengan lubang.
Bukan sahaja boleh mendatangkan bahaya kepada pemandu, malah turut memberi kesan jangka panjang kepada kenderaan.
Dalam pada itu, klip video berdurasi 21 saat itu turut memaparkan pemandu kenderaan pacuan empat roda tersebut meluahkan perasaannya menerusi sebuah lagu.
“Dari Kota Kinabalu pergi Sandakan, sampai Telupid ku kemurungan kerana jalannya macam di bulan,” nyanyi pemandu itu.
Meninjau ke ruangan komen, ada yang dilihat turut bersetuju bahawa jalan di kawasan berkenaan seakan-akan mirip seperti di bulan.

“Banyak-banyak jalan yang aku pernah lalu, jalan ini memang betul-betul mirip macam bulan,” kata Uchiha Sakura.
Bagaimanapun, rata-rata orang ramai dilihat menyeru pihak berkaitan untuk ambil perhatian dan tindakan susulan mengenai keadaan jalan raya terutama di Sabah.
“Pihak berwajib sila ambil perhatian dan tindakan, kesian rakyat,” ujar Dee.
“Mana pergi pihak berkaitan, bukan satu tapi sudah berlubang-lubang. Teruk sekali,” seloroh Yusrihashim67. – KOSMO! ONLINE


Kapal tangki Greece ditahan berlabuh secara haram
Oleh ISKANDAR SHAH MOHAMED

13 Mac 2022, 12:55 pm
KLANG – Tindakan sebuah kapal tangki yang berlabuh tanpa kebenaran di perairan Selangor mengundang padah apabila ditahan Agensi Penguatkuasaan Maritim Malaysia (APMM) semalam.
Kapal MT P. Yanbu yang berdaftar di Greece itu ditahan kira-kira 26 batu nautika barat daya Sekinchan, dekat sini,  pukul 2.10 petang.
Pengarah Maritim Selangor, Kepten Maritim Mohammad Rosli Kassim berkata, penahanan itu dilakukan ketika pihaknya menjalankan rondaan rutin Op Ehsan di sekitar perairan berkenaan.
Katanya, kapal yang sedang berlabuh di luar batas Pelabuhan Klang itu dikesan hasil maklumat daripada Jabatan Laut Wilayah Tengah.
“Kapal tangki itu disyaki melakukan kesalahan mengikut Ordinan Perkapalan Saudagar 1952 iaitu bersauh tanpa kebenaran Pengarah Jabatan Laut.
“Seramai 25 kru kapal termasuk nakhoda berusia 26 hingga 50 tahun turut diperiksa dan kesemua warga Filipina itu memiliki dokumen pengenalan diri sah,” katanya dalam kenyataan hari ini.

Jelas Mohammad Rosli, siasatan mendapati pelabuhan terakhir kapal itu dari Singapura menuju ke Fujairah, Emeriah Arab Bersatu (UAE).
“Perintah penahanan ke atas kapal itu sudah dikeluarkan untuk tindakan lanjut.
“Selain itu, dua kru kapal dibawa ke Ibu Pejabat Maritim Negeri Selangor bagi membantu siasatan,” katanya. -KOSMO!ONLINE


Kematian warga emas lebih tinggi
Oleh SITI A'ISYAH SUKAIMI

13 Mac 2022, 12:11 pm
PUTRAJAYA – Sebanyak 367,522 kes atau 9.9 peratus daripada 3,711,199 kes Covid-19 yang dilaporkan dari 19 Mac 2020 hingga 9 Mac lalu melibatkan jangkitan terhadap warga emas.
ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 19,250 atau 57.4 peratus kematian yang dilaporkan dalam tempoh tersebut adalah dalam kalangan golongan itu.
Menurutnya, berbanding kumpulan umur yang lebih muda (kumpulan umur kurang 60 tahun), jumlah dan kadar kematian dalam kalangan warga emas berumur 60 tahun dan ke atas adalah lebih tinggi.
“Warga emas adalah golongan yang paling terkesan dan berisiko tinggi untuk mendapat jangkitan Covid-19 dengan komplikasi teruk akibat jangkitan tersebut.
“Ini adalah kerana daya tahan tubuh yang rendah, penyakit kronik dihidapi oleh warga emas dan proses penyembuhan serta pemulihan daripada jangkitan Covid-19 juga lebih perlahan dan rumit,” katanya dalam satu kenyataan hari ini.
Beliau berkata, kadar kematian warga emas juga lebih tinggi berbanding dengan golongan yang lain.

Dr. Noor Hisham berkata, bermula 25 Januari 2020 hingga 3 Mac lalu, 154 (39.6 peratus) kluster di pusat jagaan warga emas telah dilaporkan dan ia penyumbang tertinggi berbanding kluster-kluster kumpulan berisiko yang lain seperti kluster di pusat jagaan kanak-kanak, pusat dialisis dan sebagainya.
“Warga emas yang berada di pusat jagaan juga terdedah dengan risiko jangkitan Covid-19 yang mana jangkitan mungkin menjadi tidak terkawal jika penghuni dan penjaga tidak mengikut prosedur operasi standard (SOP).
Golongan ini lebih berisiko tinggi untuk mendapat jangkitan dan kematian akibat Covid-19 berbanding warga emas dalam komuniti,” katanya. – KOSMO! ONLINE


Pemilik premis, pengunjung pusat hiburan dikompaun RM20,000
Oleh FITRI HAZIM

13 Mac 2022, 1:10 pm
KUALA LUMPUR – Seramai 20 individu termasuk pengurus premis dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan di pusat hiburan di ibu kota, di sini malam tadi.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, serbuan mendapati premis itu melanggar Peraturan 17 Akta Pencegahan dan Pengawalan Penyakit Berjangkit (APPPB) PPN Fasa 4 2021 yang masih dikuatkuasakan ketika ini.
“Serbuan dijalankan sepasukan anggota dan pegawai Bahagian Siasatan Jenayah Perjudian, Maksiat dan Kongsi Gelap (D7) Jabatan Siasatan Jenayah IPK Kuala Lumpur kira-kira pukul 10.45 malam.
“Seramai 19 individu terdiri daripada 14 lelaki dan lima wanita warga tempatan berumur antara 21 hingga 40 tahun dipercayai pengunjung di pusat hiburan berkenaan telah dikompaun RM1,000 seorang.
“Seorang lelaki berumur 48 tahun dipercayai pengurus premis pusat hiburan berkenaan turut dikompaun dan ditahan,” katanya dalam satu kenyataan di sini hari ini.
Tambahnya, jumlah keseluruhan kompaun yang dikeluarkan adalah RM20,000 bagi pengunjung termasuk pemilik premis. – KOSMO! ONLINE


Nik Abduh ucap tahniah kepada rakyat Johor
Oleh ZULKIFLI MANZOR

13 Mac 2022, 1:25 pm
PETALING JAYA – Ahli Parlimen Pas Bachok, Nik Mohamad Abduh Nik Abdul Aziz mengucapkan tahniah kepada rakyat Johor diatas keputusan Pilihan Raya Negeri (PRN) Johor semalam.
Katanya, beliau berharap semoga sebuah pentadbiran kerajaan yang stabil dan sejahtera di Johor selepas ini.
“Tahniah UMNO, rakan PAS dalam Muafakat Nasional, walaupun tengah sakit. Pesanan budiman mesti islah dan tambah baik diri.
‘Kalau tak, akan kena lipat kali kedua lebih teruk,” katanya dalam satu kenyataan hari ini.
Nik Mohamad Abduh seterusnya mengucapkan semua parti yang kalah dan meminta supaya sentiasa berfikiran positif.
“Tiada ucapan dan rakaman takziah lagi. Takut sedih memanjang pula,” katanya. – KOSMO! ONLINE


Enam motosikal dalam bengkel hangus terbakar
Oleh NOOR HASLIZA NUSI

13 Mac 2022, 1:35 pm
GEORGE TOWN – Sebanyak enam buah motosikal dipercayai milik pelanggan musnah dijilat api dalam kebakaran di sebuah bengkel di Jalan Macalister di sini tengah malam tadi.
Kebakaran berlaku kira-kira pukul 12 tengah malam itu bagaimanapun tidak melibatkan sebarang kecederaan mangsa mahupun kemalangan jiwa.
Pegawai Operasi dari Balai Bomba dan Penyelamat Lebuh Pantai, Saipul Bahari Abd. Kader berkata, pihaknya menerima panggilan berhubung kejadian itu pada pukul 12.10 tengah malam dan tiba ke lokasi kejadian kurang 10 minit kemudian.
Menurutnya, sebaik tiba, bomba mendapati api dalam keadaan marak sehingga memusnahkan 70 peratus bahagian dalam bengkel motosikal berkenaan.
“Pasukan kami dengan bantuan orang awam terlebih dahulu berjaya menyelamatkan motosikal yang ditempatkan di luar premis dan menggunakan peralatan khas bagi memotong pagar besi untuk operasi pemadaman.
“Api berjaya dikawal kurang 10 minit kemudian dan pemeriksaan mendapati kira-kira enam buah motosikal di dalam bengkel hangus terbakar,” katanya ketika dihubungi Kosmo! di sini hari ini.

Beliau memberitahu, pemilik bengkel tinggal di luar kawasan terbabit dan turut hadir ke tempat kejadian sebaik dihubungi rakannya.
Tambah Saipul, nilai kerugian dan punca kebakaran masih dalam siasatan pasukan forensik bomba. – KOSMO! ONLINE


Pas perlu buat kajian yang lebih tepat
Oleh ZULKIFLI MANZOR

13 Mac 2022, 1:21 pm
PETALING JAYA – Kepimpinan Pas mesti membuat keputusan strategi yang lebih tepat dengan kajian yang lebih halus berdasarkan keputusan Pilihan Raya Negeri (PRN) Johor semalam.
Ahli Parlimen Pas Kuala Nerus, Datuk Dr. Mohd. Khairuddin Aman Razali berkata, pimpinan Pas harus mendengar pandangan ahli akar umbi dan jentera yang hidup bergelumang dengan rakyat setempat untuk parti itu ‘mengukur baju di badan sendiri’.
“Pas menang kembali kerusi Dewan Undangan Negeri (DUN) Maharani yang pernah dimenangi pada 2008 dan 2013. Boleh menang semula juga kerusi Bukit Pasir jika dicampur dengan undi bekas Pas yang bertanding bebas.
“Sebanyak 13 kerusi lagi Pas tidak kalah cuma belum menang, tetapi Insya-Allah terus menang mendapat reda Allah. Kalah itu biasa bagi Pas. Menang itu luar biasa,” katanya dalam satu kenyataan malam tadi.
Dalam pada itu, Mohd. Khairuddin berkata, Pas bersedia untuk kalah dan menang dalam pilihan raya kerana neraca kemenangan Pas bukan pada angka undi tetapi pada kerja-kerja perjuangan yang dilaksanakan.
Menurutnya, Pas boleh terus berjihad sebagai pembangkang kepada kerajaan dan pembangkang yang mesra dan bersikap matang.

“Meskipun belum menang di Johor, Pas masih akan terus mencuba dengan strategi yang baru untuk Pilihan Raya Umum mengharapkan kemenangan,” katanya. – KOSMO! ONLINE


Jururawat dipecat sebar maklumat memalukan mengenai pesakit mati pucuk
Oleh KOSMO!

14 Mac 2022, 8:00 pm
LONDON – Seorang jururawat di Liverpool dipecat kerana menjual maklumat peribadi mengenai pesakit yang mengalami masalah mati pucuk dan keadaan-keadaan lain kepada sebuah syarikat swasta demi mendapatkan wang dan baucar hadiah daripada Amazon, lapor akhbar Daily Star semalam.
Salihu Samas, yang bekerja di Hospital Broadgreen telah dibayar oleh firma farmaseutikal Cam Market Research untuk maklumat yang diberikan.
Dia yang merupakan seorang jururawat urologi telah bekerja di hospital itu sejak 1999 sebelum dipecat pada 2018 kerana aktiviti salah lakunya terbongkar, lapor akhbar Liverpool Echo.
Kini, dia digantung daripada bertugas sebagai jururawat di mana-mana tempat di Britain selama enam bulan selepas disiasat oleh pengawal selia Majlis Kejururawatan dan Perbidanan (NMC).
NMC meminta Samas diberhentikan secara kekal namun panel disiplin bebas memutuskan untuk memberinya peluang sekali lagi.
Ia diputuskan setelah rujukan watak menggambarkan bahawa Samas adalah seorang ‘jururawat cemerlang’ dan hakikat bahawa tiada pesakit yang dicederakan.

Dalam keterangannya, Samas berkata telah meminta kebenaran pesakit secara lisan untuk berkongsi maklumat mereka. – Agensi


‘Rasa jerung hendak makan saya’ – Shiha alami aquaphobia
Oleh MOHAMMAD SHAHEMY AZMI

14 Mac 2022, 7:51 pm
PETALING JAYA – Kedengaran seperti mengada-ngada, namun penyanyi yang kini bergelar pelakon, Shiha Zikir mengakui dirinya fobia terhadap air kerana pernah mengalami peristiwa hampir lemas ketika kecil.
Menerusi hantaran yang dimuat naik dalam Instagram miliknya, Shiha atau nama lengkapnya Nurshiha Mohd Zikir berkongsi sebuah video menunjukkan dia ketakutan ketika masuk ke dalam sebuah kolam renang kerana dihantui perasaan fobia.
Dakwa selebriti berusia 34 tahun itu, selain fobia kerana pernah hampir lemas di dalam air, dia juga diselubungi rasa takut kerana ‘percaya’ terdapat ikan jerung yang hendak memakannya ketika berada di dalam air.
“Untuk yang minta video saya takut air, ini untuk anda (video). Jangan gelak! Rasa macam ada ikan jerung hendak makan saya. Selain itu rasa seperti ada hantu atau orang tengok (mengintai) di celahan lubang (pada tepi kolam),” katanya.
Ujar pelantun lagu Aewo itu, sejak kecil dia memang sudah mempunyai rasa fobia pada air kerana pernah beberapa kali berdepan dengan detik cemas apabila hampir lemas.
“Saya memang fobia dengan air sejak daripada kecil. Rupa-rupanya macam-macam kejadian berlaku melibatkan air sejak mak mengandungkan saya lagi.

“Saya pernah hampir lemas dalam baldi sewaktu kecil. Pernah juga hampir lemas ketika di laut. Sehingga sekarang takut air,” katanya.
Menerusi video yang dimuat naik dalam Instagram miliknya, kelihatan Shiha sangat takut ketika turun ke dalam sebuah kolam sambil berkali-kali menjerit memanggil ibunya.
Sekadar info, fobia pada air atau aquaphobia merupakan sejenis ketakutan berlebihan oleh seseorang individu terhadap air.
Selalunya golongan aquaphobia ini takut pada air kerana pernah berdepan dengan pengalaman hampir lepas sehingga membuatkan diri mereka berasa trauma. – KOSMO! ONLINE


Logo halal baharu Indonesia diinspirasi daripada wayang kulit
Oleh KOSMO!

14 Mac 2022, 9:30 pm
JAKARTA – Kementerian Hal Ehwal Agama Indonesia memperkenalkan logo halal baharu berwarna ungu yang menggunakan teks kaligrafi Arab dengan perkataan ‘Halal Indonesia’ pada bahagian bawah, lapor portal berita Coconuts semalam.
Menjelaskan falsafah di sebalik logo baharu itu, kementerian itu berusaha untuk menyelaraskan simbol penting yang lebih dekat dengan budaya Indonesia.
Dalam kenyataan akhbar yang disiarkan kelmarin, Ketua Badan Jaminan Produk Halal (BPJPH), Aqil Irham berkata, garis besar pada logo itu menyerupai gunungan iaitu patung kulit yang digunakan untuk menggambarkan gunung dalam pertunjukan wayang kulit.
“Ia melambangkan kehidupan manusia. Bahagian atas logo yang runcing pula menyampaikan mengenai keperluan manusia untuk lebih dekat kepada Tuhan apabila menjadi lebih tua dan lebih berpengetahuan,” kata Aqil.
Selama bertahun-tahun, umat Islam di Indonesia berpandukan kepada logo halal oleh Majlis Ulama Indonesia (MUI).  Logo halal MUI dilihat lebih jelas seperti kebanyakan logo-logo halal di negara-negara lain.
Bagaimanapun menurut beberapa pengkritik, logo halal baharu yang diperkenalkan itu menonjolkan perkataan halal dalam teks kaligrafi Arab yang tidak jelas.

Logo MUI dijangka dimansuhkan secara berperingkat menjelang 2026 kerana kuasa ke atas pensijilan halal sedang dipindahkan kepada pemerintah.
Pada Oktober 2019, BPJPH yang beroperasi di bawah Kementerian Hal Ehwal Agama telah mengambil alih proses pensijilan halal dengan peranan MUI diturunkan sebagai perunding. – AGENSI


Peminat McDonald’s di Rusia gari tangan pada pintu restoran
Oleh KOSMO!

14 Mac 2022, 9:00 pm
MOSCOW – Seorang lelaki warga Rusia yang menggemari hidangan McDonald’s bertindak menggari tangannya sendiri di pintu salah sebuah restoran makanan segera itu di Moscow sebagai protes untuk membantah penutupan operasinya, lapor akhbar The Sun UK.
Lelaki bernama Luka Safronov itu dirakam membuat bantahan beberapa jam sebelum syarikat gergasi makanan segera itu ditutup di seluruh Rusia sebagai tindak balas serangan ke atas Ukraine.
McDonald’s yang memiliki 62,000 pekerja di Rusia mengumumkan penutupan sementara 850 restorannya di seluruh negara itu pada minggu lalu.
Ramai peminat makanan segera itu kecewa lalu mengadakan mogok. Beberapa hidangan kini dilaporkan dijual secara dalam talian pada harga £255 (RM1,396.68).
“Menutup restoran ini adalah satu tindakan untuk bermusuh dengan saya dan rakan-rakan,’’ kata Safronov dalam satu rakaman kejadian.
Pelanggan-pelanggan lain dilihat berjalan melintasi Safronov ketika mereka cuba mendapatkan hidangan terakhir di restoran itu. Beberapa pegawai polis kemudian mengheret lelaki berkenaan untuk melepasi orang ramai yang turut memprotes. – Agensi


Wanita tengking peniaga cili menipu sukatan timbangan
Oleh KOSMO!

14 Mac 2022, 8:30 pm
JAKARTA – Sebuah video menjadi tular di media sosial Indonesia kerana memaparkan situasi tiga peniaga cili ditengking oleh seorang pelanggan wanita kerana dituduh menipu sukatan timbangan, lapor laman berita Suara.com.
Video yang dirakam oleh pelanggan wanita itu dimuat naik pada akaun Instagram bernama @Andreli_48.
Dalam kejadian yang berlaku di sebuah pasar yang agak sesak itu, seorang wanita pergi ke sebuah gerai lalu memarahi tiga penjual cili di hadapan pelanggan-pelanggan lain.
“Hei perempuan, saya beli cili di sini dua minggu lepas. Timbangan cili merah kurang satu perempat,’’ kata pelanggan wanita itu kepada salah seorang peniaga.
Kata wanita berkenaan, sudah dua kali perkara itu berlaku. Bagi membuktikannya, dia menggesa peniaga tersebut mengeluarkan mesin penimbang untuk terus ditimbang di hadapannya.
Pelanggan itu menjerit beberapa kali dan menyatakan bahawa dia berasa kasihan dengan pelanggan-pelanggan lain yang tertipu. Setelah diselesaikan dengan cara baik, dia kemudian beredar sambil meminta pelanggan lain untuk tidak membeli barangan di gerai itu.

Muat naik itu mendapat perhatian netizen di ruangan komen.
“Kuasa emak-emak,’’ tulis seorang netizen.
“Kalau betul timbangan kurang, berdosa besar, barang jualan pun tak berkat,’’ komen netizen lain. – Agensi


Hasni cadang orang muda dipilih pimpin kerajaan negeri
Oleh MOHD SHARKAWI LONDING

14 Mac 2022, 8:43 pm
JOHOR BAHRU – Pengerusi Barisan Nasional (BN), Datuk Seri Ir. Hasni Mohamad mencadangkan agar pucuk pimpinan parti itu memilih orang muda untuk memimpin negeri Johor.
Menteri Besar Johor itu berkata, pemilihan orang muda dalam barisan kerajaan negeri sebagai iktiar memastikan kemakmuran negeri berpanjangan.
“Melihat sokongan dan kedudukan orang muda yang penting dalam pembangunan negeri Johor dan demi kemakmuran negeri yang berpanjangan, saya mencadangkan pucuk pimpinan parti memilih orang muda untuk memimpin negeri Johor.
“Kerajaan negeri dibawah pimpinan saya telah beriktiar sebaik mungkin untuk menjadikan negeri Johor berdaya tahan dalam mendepani cabaran pandemik Covid-19,” katanya dalam satu kenyataan di sini hari ini.
Hasni dalam pada itu menzahirkan ucapan tahniah kepada semua calon yang telah memenangi kerusi Dewan Undangan Negeri (DUN) yang dipertandingkan pada Pilihan Raya Umum Negeri (PRN) Johor, Sabtu lalu.
Ujarnya, beliau berterima kasih kepada semua jentera parti yang bertungkus-lumus berkempen sekaligus menyaksikan BN meraih 40 kerusi daripada 56 kerusi.

“Insya-ALLAH dibawah pimpinan kerajaan baharu, negeri Johor akan lebih makmur sejahtera.
“Sepertimana yang saya ucapkan pada malam kemenangan BN tempoh hari, tiada ideologi politik, ahli politik dan parti politik yang lebih besar, lebih penting dan utama daripada Johor Darul Takzim.
“Kini merupakan masa untuk membina sama-sama Johor yang lebih makmur,”katanya.-KOSMO! ONLINE


Baik pulih rumah mangsa banjir Selangor disegerakan
Oleh MOHAMAD NAUFAL MOHAMAD IDRIS

14 Mac 2022, 8:29 pm
SHAH ALAM – Kerja baik pulih 489 rumah mangsa banjir di negeri pada pertengahan Disember tahun lalu akan disegerakan supaya dapat disiapkan sepenuhnya sebelum Aidilfitri tahun ini.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, peruntukkan berkaitannya telah disalurkan menerusi Kementerian Pembangunan Luar Bandar (KPLB) dengan 18 buah rumah telah siap dibaikpulih sepenuhnya.
“Ketika ini, sebanyak 280 buah rumah sedang dalam kerja baik pulih selain 26 buah rumah lagi kini dalam proses bina baharu di bawah KPLB.
“Saya berharap semua rumah ini berjaya disiapkan sepenuhnya sebelum Aidilfitri tahun ini,” katanya selepas membuat tinjauan kerja baik pulih dua rumah mangsa banjir di Kampung Baru Hicom, Seksyen 26, di sini hari ini.
Jelas beliau, pihaknya belum menerima sebarang permohonan menambah peruntukkan sedia ada bagi tujuan baik pulih tersebut.
Sementara itu, seorang mangsa banjir, Mislia Sadli, 68, menzahirkan penghargaan kepada kerajaan pusat dan negeri yang segera membantu menyiapkan kerja baik pulih rumah teresnya.-KOSMO!ONLINE


Serang dua beradik kerana tidak puas hati dipandang ketika minum
Oleh MOHD YUNUS YAKKUB

14 Mac 2022, 10:43 pm
KLANG – Hanya kerana tidak berpuas hati bertentangan mata ketika minum di kafe, dua beradik menjadi mangsa serangan menggunakan pengunci stereng oleh tiga individu di kawasan parkir hadapan sebuah kedai di Taman Petaling Indah, semalam.
Dalam kejadian kira-kira pukul 3.40 pagi, salah seorang beradik tersebut berusia 27 tahun lebam di bibir selain luka di bahagian kanan perut dan tangan serta kaki kiri.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan awal mendapati kejadian berlaku ketika dua beradik tersebut termasuk salah seorangnya bekerja sebagai kontraktor berusia 31 tahun yang menuju ke tempat letak kenderaan telah didatangi empat suspek menaiki sebuah kenderaan.
Katanya, tiga daripada suspek keluar dengan dua daripadanya dikenali mangsa iaitu sebagai ‘Suthesh’ dan ‘Rajiv’.
“Suspek terus menyerang menggunakan pengunci stereng sebelum mengenai bahu kanan kontraktor tersebut yang kemudiannya bertindak melarikan diri kerana mendapati suspek turut bersenjatakan parang atau pisau.
“Adik kontraktor tersebut yang turut diserang mengalami lebam di bibir selain terdapat kesan luka di bahagian kanan perut dan tangan selain kaki kiri. Mangsa kemudiannya dihantar ke Hospital Tengku Ampuan Rahimah (HTAR) untuk rawatan lanjut,” katanya dalam kenyataan hari ini.

Beliau menambah, bertindak maklumat pihaknya kemudiannya berjaya menahan dua suspek berusia 26 dan 27 tahun di sekitar Bandar Klang.
Ujarnya, hasil siasatan awal mendapati kedua-dua suspek mengaku terlibat dan punca serangan disebabkan berlaku sedikit selisih faham selepas tidak berpuas hati bertentang mata semasa minum di sebuah kafe.
“Usaha mengesan suspek lain masih giat dilakukan dan kes disiasat mengikut Seksyen 324 Kanun Keseksaan,” katanya. -KOSMO!ONLINE


Dua budak maut motosikal ditunggang langgar tiang elektrik
Oleh MOHD SYALMIZI HAMID

14 Mac 2022, 9:57 pm
SEBERANG PERAI – Dua kanak-kanak lelaki terkorban selepas motosikal ditunggangi mereka dipercayai terbabas sebelum melanggar tiang elektrik di kawasan sawah padi di Kampung Terus di Penanti, Bukit Mertajam di sini hari ini.
Kedua-dua mangsa yang dikatakan berusia 12 tahun itu maut di lokasi kejadian dipercayai akibat kecederaan parah.
Menurut Pengerusi Majlis Pengurusan Komuniti Kampung (MPKK) Kampung Terus, Baharuddin Abdullah, beliau menerima panggilan telefon daripada penduduk kampung yang memaklumkan kejadian itu kira-kira pukul 2.30 petang sebelum bergegas ke lokasi.
Menurutnya, setibanya di tempat kejadian, beliau mendapati mayat kedua-dua kanak-kanak itu berada di atas rumput di bahu jalan selepas tercampak dari motosikal yang dipercayai ditunggangi mereka.
“Mangsa bukan penduduk kampung di sini dan mereka dikatakan masuk meronda dengan menunggang sebuah motosikal sebelum terbabit kemalangan.
“Kawasan ini memang banyak orang datang bersiar-siar (dengan motosikal) sebab jalan raya lurus dan untuk tengok pemandangan sawah padi,” katanya kepada pemberita hari ini.

Baharuddin berkata, pihak polis yang tiba di lokasi kejadian telah membuat pemeriksaan sebelum mayat kedua-duanya dihantar ke Hospital Seberang Jaya di sini.
Sementara itu, beberapa video memaparkan mayat dua kanak-kanak yang memakai baju berwarna merah terbaring di atas rumput tular di media sosial hari ini.
Salah satu video turut memaparkan beberapa individu mengutip cebisan dipercayai otak mangsa sebelum dimasukkan ke dalam bungkusan plastik.
Sementara itu, Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian disyaki berlaku apabila sebuah motosikal terbabas sendiri dan melanggar tiang elektrik sebelum mangsa tercampak ke kawasan semak di kiri jalan.

“Kedua-dua mangsa meninggal dunia di tempat kejadian,” katanya dalam satu kenyataan. – KOSMO! ONLINE


Rusia didakwa minta bantuan ketenteraan dan ekonomi dari China
Oleh KOSMO!

14 Mac 2022, 7:30 pm
WASHINGTON – Pegawai pertahanan Amerika Syarikat (AS) mendakwa bahawa Rusia telah meminta bantuan ketenteraan dan ekonomi dari China berkaitan serangannya ke atas Ukraine, lapor stesen penyiaran Fox News kelmarin.
Bagaimanapun, bagi melindungi sumber-sumber risikan, jenis bantuan yang diminta tidak dapat diperincikan.
Dakwaan mengenai permintaan bantuan ketenteraan itu mula dilaporkan oleh akhbar The New York Times, sekali gus menimbulkan kebimbangan dalam kalangan pegawai AS terhadap risiko campur tangan Beijing dalam peperangan tersebut.
“Kami sedang berhubung secara terus dan sulit dengan Beijing serta menyatakan bahawa pasti akan ada akibatnya sekiranya mereka membantu Moscow mengelak daripada sekatan.
“Kami tidak akan membenarkan China memberikan Rusia ‘talian hayat’ kepada sekatan ekonomi dari mana-mana negara di dunia,” kata Penasihat Keselamatan Negara AS, Jake Sullivan.
Para pemimpin China sebelum ini enggan menyelar serangan Rusia ke atas Ukraine selain turut menentang sekatan ekonomi yang dikenakan blok Barat terhadap Moscow.

Dalam pada itu, ketika disoal oleh stesen penyiaran CNN mengenai kesahihan berita tersebut, jurucakap Kedutaan China di AS, Liu Pengyu berkata, beliau tidak mengetahui mengenai perkara itu.
“Saya tidak pernah mendengar mengenainya,” katanya.
Pengyu sebaliknya menyatakan kebimbangan mengenai situasi di Ukraine dengan menyifatkannya sebagai ‘amat membingungkan’ selain berkata bahawa China akan terus menyediakan bantuan kemanusiaan kepada Kiev.
“Keutamaan sekarang adalah untuk mengelakkan situasi di Ukraine daripada menjadi semakin buruk atau di luar kawalan,” ujarnya. – AGENSI


Penjawat awam ditahan rasuah lepaskan suspek kes jenayah
Oleh NORHAYATI YAHAYA

14 Mac 2022, 7:22 pm
SHAH ALAM – Seorang penjawat awam ditahan selepas terlibat dalam rasuah bernilai RM13,000 dengan tidak meneruskan siasatan dan melepaskan seorang individu yang melakukan satu kesalahan jenayah, dua tahun lalu.
Sumber berkata, suspek lelaki berusia 30an itu ditahan di pejabat Suruhanjaya Pencegahan Rasuah Malaysia (SPRM) Selangor kira-kira pukul 4 petang tadi.
Katanya, berdasarkan siasatan awal suspek yang bertugas di sebuah daerah di negeri ini melakukan kesalahan itu pada Jun 2020.
“Suspek dipercayai telah menerima wang suapan berjumlah RM13,000 daripada seorang individu.
“Ini sebagai balasan untuk tidak meneruskan siasatan dan melepaskan individu tersebut yang ditahan atas satu kesalahan jenayah,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan memaklumkan kes disiasat mengikut Seksyen 17 (a) Akta SPRM.

“Suspek akan dibawa ke Mahkamah Majistret Shah Alam di sini, esok untuk permohonan reman,” jelasnya. -KOSMO!ONLINE


Amaran hujan lebat di beberapa negeri malam ini
Oleh FITRI HAZIM

14 Mac 2022, 7:24 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir dijangka berlaku di beberapa negeri pada malam ini.
MetMalaysia menerusi kenyataan di laman Facebook berkata, amaran ribut petir telah dikeluarkan melibatkan negeri Perlis, Kedah, Pulau Pinang, Selangor, Kuala Lumpur, Putrajaya, Negeri Sembilan dan Sarawak.
“Hujan lebat serta ribut petir dilihat tertumpu di sekitar Langkawi, Kubang Pasu, Kota Setar, Pokok Sena, Padang Terap, Yan, Pendang dan Kuala Muda di Kedah.
“Di Selangor, kawasan yang dijangka mengalami situasi yang sama adalah Kuala Selangor, Klang, Gombak, Petaling, Kuala Langat, Hulu Langat dan Sepang,” katanya di sini hari ini.
Sementara itu, MetMalaysia turut meramalkan hujan lebat, ribut petir dan angin kencang di seluruh kawasan negeri Perlis, Pulau Pinang, Kuala Lumpur dan Putrajaya.
Manakala bagi Negeri Sembilan, hujan serta ribut petir hanya dijangka akan berlaku di sekitar kawasan Jelebu dan Seremban manakala di Sarawak melibatkan bahagian Bintulu (Bintulu dan Sebauh), Miri (Subis, Beluru, Miri dan Marudi) dan Limbang.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Dua ahli akrobat jatuh dari ketinggian 9 meter ketika beraksi
Oleh KOSMO!

14 Mac 2022, 6:00 pm
LONDON – Dua ahli akrobat yang sedang membuat pertunjukan di sebuah sarkas terkemuka di Britain terjatuh dari riben yang tergantung, sekali gus mengejutkan penonton persembahan itu, lapor akhbar Daily Star semalam.
Kejadian itu dilaporkan berlaku di Victoria Hall, bandar Stoke-on-Trent pada petang Jumaat minggu lalu. Dua ahli akrobat wanita sedang membuat persembahan di udara menggunakan riben sebelum dilaporkan terjatuh secara mengejut ke atas tanah dari ketinggian 9.14 meter.
Kemalangan itu difahamkan berlaku 10 minit selepas penonton kembali ke tempat duduk mereka selepas sesi sambungan bahagian kedua. Persembahan kemudian dihentikan dan skrin dengan segera memfokuskan kedua-dua penghibur itu.
Penganjur acara, Circus of Horrors telah mengeluarkan notis di laman Facebook yang menyatakan bahawa dua wanita berkenaan kini dalam keadaan yang baik selain menggesa orang ramai agar memberikan mereka sedikit privasi.
Beberapa penonton yang hadir turut memuat naik komen mengenai kejadian yang berlaku.
“Ia sangat menyedihkan untuk menyaksikan kejadian itu. Saya berdoa agar gadis-gadis itu baik-baik sahaja. Pertunjukan sangat hebat sebelum kejadian,’’ tulis seorang penonton.

“Ia adalah persembahan yang menakjubkan! Tetapi sangat mengejutkan untuk melihat apa yang berlaku. Harap kedua-dua gadis itu pulih sepenuhnya,’’ komen penonton lain. – Agensi


Lelaki Thailand temui ular berbulu hijau
Oleh KOSMO!

14 Mac 2022, 7:00 pm
BANGKOK – Seorang penduduk di wilayah Sakhon Nakhon, timur laut Thailand terkejut apabila menemui spesies ular berbulu hijau yang jarang ditemui berhampiran rumahnya pada bulan lepas, lapor laman berita Thaiger semalam.
Penduduk bernama Tu itu kini sedang menunggu pengesahan oleh pihak berkuasa untuk mengenal pasti spesies haiwan aneh itu.
Menurut Tu, dia menemui haiwan itu di dalam paya kotor. Anak saudaranya memberitahu laman berita Yahoo News bahawa dia berpendapat penemuan tersebut boleh menjadi peluang yang baik untuk mendidik orang ramai.
Sementara itu, penduduk lain dilaporkan memberitahu media bahawa mereka percaya ular itu adalah ular air yang dikenali sebagai puff-faced water snake.
Sekiranya benar, bulu-bulu dikatakan tumbuh pada badan haiwan itu ketika ia menunggu di celah-celah batu untuk menyerang mangsa.
Spesies itu kebanyakannya berwarna coklat gelap atau hitam yang sangat berbisa dan kebiasaannya ditemui di India, Bangladesh, Myanmar, Kemboja, Thailand, Malaysia dan Singapura dalam variasi berbeza. – Agensi


Mayat pencari kayu lemas ditemui selepas dua hari
Oleh ROSALWANI CHE SOH

14 Mac 2022, 5:59 pm
JELI – Selepas dua hari dikhuatiri lemas akibat dihanyut arus deras Sungai Nibong, Kuala Balah di sini semasa mengambil upah mengutip kayu Sabtu lalu, mayat seorang lelaki akhirnya ditemui oleh orang awam pagi tadi.
Mangsa, Che Mat Nasir Che Mat, 44, ditemui pada pukul 11.05 pagi tadi kira-kira empat kilometer dari lokasi dia dilaporkan lemas.
Ketua Balai Bomba dan Penyelamat Jeli, Mohd. Adni Ibrahim berkata, selepas mangsa dikhuatiri lemas, bomba menjalankan operasi mencari dan menyelamat lelaki itu yang turut disertai lebih 50 anggota penyelamat termasuk penduduk kampung.
Menurutnya, operasi pada awalnya mengalami kesukaran ekoran terdapat runtuhan kayu di jambatan berhampiran.
“Tujuh anggota Pasukan Penyelamat Di Air (PPDA) Bomba Pengkalan Kubor dan Pengkalan Chepa telah membantu operasi mencari mangsa sebelum mayatnya ditemui orang awam pagi tadi.
“Mayat mangsa kemudian diserahkan kepada pihak polis untuk tindakan susulan,” katanya.

Sementara itu, Ketua Polis Daerah Jeli, Deputi Superintendan Ahmad Ariffin ketika dihubungi Kosmo! berkata, mangsa disahkan meninggal dunia dan kes diklafikasikan sebagai kematian mengejut. – KOSMO! ONLINE


Calon MB Johor ke-19 jadi tanda tanya
Oleh MOHAMAD FAIZAL HASHIM

14 Mac 2022, 5:46 pm
JOHOR BAHRU – Persoalan mengenai siapa calon Menteri Besar Johor ke-19 terus menjadi tanda tanya setelah Pengerusi Barisan Nasional (BN), Datuk Seri Dr. Ahmad Zahid Hamidi tergesa-gesa meninggalkan Bangunan UMNO, sebentar tadi.
Turut meninggalkan bangunan tersebut ialah Timbalan Pengerusi BN, Datuk Seri Mohamad Hasan dan Pengerusi Perhubungan UMNO Johor, Datuk Seri Hasni Mohammad kira-kira pukul 4.30 petang.
Ahmad Zahid, Mohamad dan Hasni dengan wajah yang serius tidak memberikan sebarang kenyataan kepada pengamal media yang berkumpul di bangunan sebelum menaiki kenderaan berasingan meninggalkan kawasan tersebut.
Difahamkan, ketiga-tiga pemimpin tersebut bergerak ke kediaman rasmi Menteri Besar di Saujana, di sini hari ini.
Terdahulu, Ahmad Zahid hadir ke Bangunan UMNO pukul 2.30 petang bagi mengadakan pertemuan bersama Mohamad dan Hasni sebelum meninggalkan premis pukul 2.50 petang untuk menghadap Sultan Ibrahim Sultan Iskandar.
Setelah hampir satu jam menghadap Sultan Johor, Ahmad Zahid kembali semula ke Bangunan UMNO untuk menyambung perbincangan bersama Mohamad dan Hasni.

Perbincangan itu tamat lebih awal setelah ketiga-tiga figura itu meninggalkan bangunan tersebut dan cubaan pihak media mendapatkan komen mereka turut gagal.
Terdahulu, Hasni memberitahu, pelantikan Menteri Besar Johor ke-19 adalah bergantung kepada hasil pertemuan Pengerusi BN menghadap Sultan Ibrahim, petang tadi.-KOSMO! ONLINE